url: =PUTE PATE PHUHSA SIALKALGAM - Laibu Saal\nHome > Thuluui/Articles > PUTE PATE PHUHSA SIALKALGAM\nPUTE PATE PHUHSA SIALKALGAM\nGelh - J. Thang Lian Pau | Sept. 30, 2006\nMizoram State-ah minama sim theih – Mizo, Mara, Lai, Hmar, Paite (Zomi) leh, Zo suan a hilo Chakma leh Bru (Tuikuk) cihte teenna gam ahi hi. Mizo ten State; Mara, Lai, Chakma ten Autonomous District Council; Hmar ten Sinlung Hills Development Council; tun Bru ten Special Development Project for Western Belt of Mizoram cihte tawh om dimdem zo uh hi. Zomi ten bel neih nei nai loin mi nung i delhdelh lai hi.\nA tomin Mizoram pen minam tuamtuam teenkhawmna leh minam tuamtuamte gam a kikhilkhawmna State ahi hi. Ei gam zong Mizoram State in hong huam kha cihna hi.\nA hih leh, Mizoram sunga eimi ten i Gam i Minam i cihcih uh bang hi ding hiam? A minamin ci leng, Mizoram pen eimi tamna mahmah hi in, pau zanglai tawh zang nawnlo tawh a vekpiin milip tul zakhat (100,000) nuai kikia lo ding hi. Pau zanglai pen milip tul sawmthum (30,000) pawl kipha kha ding hi. A gamin ci leng, Mizoram suahlam Leisanzo khua panin mallam Mimbung khua kikalah khua tuamtuam kinei mah leh, i Gam ci-a sial ngam taktak pen Sialkaltang dung teng mah hong hi ta hi. Tua manin Mizoram sungah i Gam i cih tawh kitonin Sialkaltang kiphulawh zel ahi hi. Sialkaltang dung i Gam a hih deuhna, i pu i pate phuhsa a hihna tawm i en to ding hi.\nGuite Kam Za Mang\nGuite pan khang30-na Guite Innpipa Kam Za Mang pen 1895 in Songtal khuaah piang hi. A pa Guite Thang Pau si baih a, amah lah ngek lai ahih manin ama min tawh a pi Cing Pau, a nu Cing Man leh a paneu Zam Khaw Lian ten vaihawm uh hi. A khua a tui teng uh tawh 1899 in Mimbung zuan uh hi.\nLushai Hills D.C., Major H.W.C. Cole, I.A. in Guite Kam Za Mang thu a zak ciangin a mu dingin Aizawl pan Mimbungah hawh hi. Tua hunin Innpipa kum 5 khawng bek pha pan a, Mr. Cole in ukpi thupi tak a suah ding deih a, sangkahsak dingin Aizawlah ciahpih hi. Aizawlah lai a sin sung teng a pano Thang Za Kam, Thuam Khat leh Zong Tual ten ompih hi. Guite Kam Za Mang in kum nihna ding lai a sin lai takin a pi si ahih manin Mimbungah ciah in, a innkuanpih ten a pai kik ding phal nawn lo hi. Mr. Cole’ geelna bangin sangkah suak hi leh London-ah hawh in, tua khit ciangin Champhai panin Tuirial lui saksiah gam teng pia a, uksak ding ahi hi.\nInnpipa pen Mr. Cole’ deihsaknate hangin kihaza mahmah in, D.C. tungah Guite ten kap hong sawm uh hi, ci-in a kilehhek pah hi. Tua hangin Mimbung leh a kiima khua tengah 1907-11 hun sungin thau kikhawm a, tangpi tampi takin Hausate tungtawnin kumpiah a thau uh ap mah le uh, kumpi theihpih loh thau nei zong tampi tak om laiin tua ten ap nuamlo uh hi. Tua a ki-im thaute khawm dingin lambu Liannawna kumpi in sawl hi. Ahi zongin Chin Go, Lal Tun, Lian Am, Don Tual, Kim Thang, Thawng Khaw Zam leh Khoi Tun ten pia nuam tuan loin thau neiin zong kigen nuam lo hi. Pawlkhat in khawdang zuak in, pawlkhat in Tuisa lui-ah peuh pai leltak uh hi. Lambu heh mahmah a, pawlkhat vua mah leh cihna ding om tuan lo ahih manin Aizawlah guak ciah kik hi.\nTua ahih manin D.C. in thau-khawm dingin Mimbungah O.C. makaih police hon khat sawl leuleu a, tua mi sagih teng man uh in, Innpipa Guite Kam Za Mang leh Hausa tanga ding Thang Pum Guite zong Aizawlah kai uh in, Tong Gin Hangzo, Zong Tual Gualnam, upate leh tangpi tampi takin zui uh hi. Aizawlah tua mi sagihte kha guk sung thongkia dingin gawtna kipia a, Court-ah Mr. Cole in Guite Kam Za Mang kiangah “Nang leh na hausa upa teng zong thongah ut leng hong khum thei hi ing, na khua Mim-bung in a thau uh hong ap nuam lo a, kumpi theihpih loh zong thau tampi tak om lai hi. Nong piak kei uh leh a sawt loin na khua susia dingin galkap kong sawl ding hi” ci hi.\nGuite Kam Za Mangte Mim-bung a tun kik uh ciang, kumpite thuhilhnate mipi in thei ta uh a, tua ciangin “Nou hanga kou thuak lawh ding” ciin mipi lak kiphinna tawh kidim in, galkapte hong tunma ciin tampi takin khua taisan uh a, Aizawla thongkiate laka thumte innkuanpih teng bek cian lai uh hi. Innpipa zong 1909, March kha in Manipur-a Phaitong khua hausa Ai Lian manawhin beel hi. Tua in Bungpilawn- ah Guite Kam Lian’ suan Vung Za Kham in hausa seem hi. A sawt loin Vung Za Kham in a khua-ah Guite Kam Za Mang pikhia hi.\nMr. Cole in Guite Kam Za Mang sam kik dingin lambu Hrangzova sawl a, Teikhanga om Sing Vung Hauzel kiang a tun ciangin Hrangzova in thu omzia teng hilh in, Guite Kam Za Mang kiangah paipih dingin zawn hi. Tua manin Sing Vung Hauzel in Sing Thang Hauzel leh Gen Vung Guite zuisak hi. Bungpilawn khua a tun uh ciang, Hrangzova in Guite Kam Za Mang kiangah “Mr. Cole in Mimbungah hong ciah kik hen, bangmah ka cih kei ding a, a uk gam teng uksak kik nuam ing” a ci ciin hilh hi. Tua thu Guite Kam Za Mang in upa vaihawm teng leh unau sanggam tawh ngaihsun khawm in, a zawh uh ciangin Innpipa in Hrangzova kiangah “Mr. Cole in hong na theisiam ta peuh hen la, thutawp gen hi ing, hong kileh kik nawn lo ding hi ing, tua ahih manin ka gam teng zong hoih a sak peuh tungah na pia zaw mai hen” ciin dawng hi.\nHrangzova in a thu muhna teng Mr. Cole kiangah hilh a, tua panin Mr. Cole in thutawp mu-in kingai in, a gam kuakua teng piak ding cih ngaihsun to ta hi. Mimbunga om Sawm Pau Guite, Teikhanga om Sing Vung Hauzel, Lungsuma om Pau Ngul Guite, Sanphei (Buangkot) a om Gin Tun Dousel sanggamnu Ngul Zen Dousel ten Mimbung gam kituh uh in, Mr. Cole tungah ngetna lai pia tek uh hi. Gam kituh mi li lakah Ngul Zen, Lian Vum ten ngah loin Sing Vung Hauzel in 1910 kumin simlam teng – Teikhang gam, Zotang gam, Kawlbem, Selam gam leh Hiangmun gam teng ngah hi. Mal lam Mimbung gam leh Sanphei gam teng Sawm Pau Guite in ngah hi.\n1912 ciang Guite Kam Za Mang in Bungpilon pan Hansip hausa dingin lut a, tua hunin Mr. Cole Manipur Political Officer in om leuleu hi. 1917 in Tuitaw gal kuan dingin Mr. Cole zotna sanga Innpipa Guite Kam Za Mang a kuan khinsa, Lal Kam (Mualpheng), Kam Khaw Thang (Phaitong) leh Thang Za Kam (Hansip) ten Innpipa lo tawh om zawh tuak kisa loin khoukhia kik uh hi. 1925 kumin Innpipa kiangah Churachandpur SDO, B.C. Gosper hawh in, Khibahvui, Zamkang, Nuaisukdaak leh Tukpaak teng tawh Innpipa man zaih in, Londona Kumpinu tungah puak hi. Innpipa Guite Kam Za Mang hun sungin Sumphuk lang (1915), Ton (1926), Mautam, Tuitaw gal, Zogal (1917) cih bang hun haksa tampi tung hi. Kum 34 bek pha pan ciin Nov. 11, 1929 kumin khansih hi. Tapa Thang Khan Mang leh Zang Khaw Lian neiin, a uzaw a ngeklai in si hi.\nHauzel Sing Vung\nLamlei, Hauzel leh Dousel-te unau pen Guite suan, Tuah Ciang tate ahi hi. Tua ahih manin Guite leh Hauzel pen beh khat zong cih theih hi. Hauzelte (beh) pen Chin State, Manipur leh Mizoramah kizeel uh a, Mizoramah kiphual pen uh hi. A khawbulpi uh pen Sialthah (Tedim Tsp.) hi a, hausa seem uh hi. Hun bangtan hiam khit ciangin Vum Tong leh Hen Hong’ suan lo teng Mizoram sung Sialkaltang dungah leh Manipur ah lut uh hi.\nHauzel suan, Vial Kam Mimbung a tun manin Innpite (Guite Kam Za Mang) kipak mahmah uh a, a tapa laisiam Sing Vung Hauzel pen khawsimin zang pah uh hi. Sing Vung Hauzel Mimbung khuaah a om zawh kum 3 ciangin Innpite kiangah, “Teikhang gamah hong om tuamsak un, na khuapel ka hi ding a, khawsim ka hihna zong tawpsan lo ding hi ing, alu ciing nuam ing,” ciin ngena, Innpi ten phalsak uh hi. Sing Vung Hauzelte 1906 kumin inn 30 tawh paikhia in, Teikhang khua (khawlui) sat uh hi. Tua hangin Mimbung Innpite in Teikhang leh Lungsum khua pan buhsun leh saliang kai uh hi.\nMikang kumpi’ thaukhop vai hanga Guite Kam Za Mang in Mimbung a taisan ciangin Guite Kam Za Mang gam kituh mi li lakah Sing Vung Hauzel in 1910 kumin simlam teng – Teikhang gam, Zotang gam, Kawlbem, Selam gam leh Hiangmun gam teng ngahin hausa (lal) suak hi. Tua laiin Lungsum khuaah om a, tua panin Selam khualui mun tungnungah kisuan hi. Zotangah kisuan leuleu a, Zotangah a om laiin nasia takin tong hi. Hun bangtan hiam khit ciang Kawlbem gamah om a, 1927 in tulaia Selam khua phut kikin hiah a sih dong teng suak hi. Sing Vung Hauzel’ pa Vial kam pen mitei mahmah khat hiin 1932 in kum 110 pha in Selam khua ah sihi.\nSing Vung Hauzel in a sanggamte That Thang Hauzel pen Lingsitamah khawpel vaihawm dingin omsak a, Pau Lian Hauzel zong Teikhangah khawpel makai dingin omsak hi. 1920 kuma Mimbung Hausa Sawm Pau Guite in Teikhang leh Mimbung gamgi sungphuh sialdai dik kei, ciin heek a, tua thubuai sai dingin Sing Vung Hauzel in That Thang leh Pau Lian muang zolo ahih manin anau Thang Tual Hauzel pen Sabual khuaah inntuansak a, a sawt loin Teikhang leh Lungsitam khuate tawh Hiangmun khuaah peemkhawm dingin thupia hi. Gamgi thubuai diktanna pansan dingin Hiangmun tuinak ne tek le uh, cih a deihna hi. Tua manin Sing Vung Hauzel in gamgi vai-ah siam hong tang thei hi. Hun bangtan hiam khit ciang Manipur sungah Thang Tual Hauzel lut hi.\nSing Vung Hauzel in tapa guk – Kam Za Lian (Taivel), Kam Khaw Lian, Lalbuang, Rochungnung, Rallianthang leh Kam Khaw Thang nei hi. Thang Tual Hauzel’ nusiat Teikhangah Kam Za Lian inntuan a, Tei-khang leh Hiangmun hausa hiin saliang leh tangseu nesak a, Mizoramah hausa a kiphiat (lal ban) ciangin Teikhang khaw munlui-ah kisuan uh in, tu dong om suak uh hi. A tapa nihna Kam Khaw lian bel Zotang leh Kawlbem khua hausa dingin inntuansakin tangseu leh saliang nesak hi. Kam Khaw Lian in 1949 kuma kumpi nasep (C.I.D) a ngah panin hausa hihna khahkhia in, mun tuamtuamha om kawikawi a, 28.6.1981 in kum 69 pha in si hi. 1950 in a tapa thumna Lalbuang pen Kam Khaw Lian zaluah dingin paisak a, hausa kiphiat dong seem hi.\nSing Vung Hauzel in kum 54 sung hausa (lal) seem a, a khan sungin sa 390 kap hi. Mikang gal a dopihna hangin Medal (dangkapi) nih, Cup, Certificate, thauka leh pahtawina dangte sang hi. 1924 kumin Selam gamah Khristian biakna lut a, Sing Vung Hauzel in hoih takin pom pah in, biakinn ding zong bawlsak hi. Kum 105 a phaklai May 3, 1977 in si a, a sihin tu leh ta 330 nusia hi.\nA tawpnaah, hih bangin i pu i pate in haksatna tampi phuula Sialkaltang a na bawh manun Mizoram State sungah leitang nei kihi a, mikhual kihi tuam lo hi; hih hi Mizoram sungah Zomi ten ‘I Gam i minam’ i cih theih. Mizoram State sunga Zomite politik lama i hat bel hun lai pen 1960 to pawl hi a, tua laiin Regional Council ngah man dek kihi kimlai, 1966 a MNF huhau-a Mizoram buaina hangin kipelh kik khin hi. Tua in Regional Council kingah hi leh, Selam khuaah a phualpi kinga ding ahi hi. 1990 to pawlin minam vaiah kisatsuahna kinei kik a, tua in Development Council kinaih mahmah man hi. I deih (demand) tak bel Autonomous District Council hi in, tu tan hi lai hi. Mizoram State sunga om namdangte amau munah thuneihna neiin a khantoh hathat lai takun ei bel niamlam kimanawh hiaihiai suak a, minam hehpihhuai tak kihi ta hi. Khangthak Zomite in zuun ding Gam i neih a manphatna thei a, i Gam a hihna i kepbit suak theih ding leh tualniam taka a om tuam loh ding i mawhpuak ahi hi.\nItem Reviewed: PUTE PATE PHUHSA SIALKALGAM Description: Rating: 5 Reviewed By: Cinpu Zomi


timestamp: atn

url: =Malaysia ah Security asepkawm migilo tetawh akizom Philippines 7 kiman :: ZOMI DAILY\nposted on 23 September 2017 at 12:11 am Lomkholna: Malaysia, News, Philippines, Sawltak, World\nMalaysia gamsung ah Security Guard asepkawm in migilo tetawh akizomsim khinkhian, Philippines gammi 7 kiman ci’n zanni Thursday ni in Malaysian police te’n genkhia uhhi. Tua Philippines gammi tepen Malaysia gamsung ah Security Guard nasep sem uh a, ahi zongin asimtham in migilo tetawh akizom uh kici hi.\nPhilippines gamsungah mi manin sumtawh akitansak aminthang mahmah ahi Kidnap-for-ransom Abu Sayyaf Group (ASG) cih migilo tetawh hih Filipino Security Guard te kizopna omding kici hi.\nHih akiman Philippines gammi tepen pasal vive hi uh a, Sabah, Sandakan panin Passport atuh “fake” tawh Malaysia gamsung ah alut uhhi ci’n Police te’n genkhia hi.\nInspector-General of Police Mohamad Fuzi Harun in Statement ah agenkhiatna ah hih akiman tepen kum 22 leh 38 kikal hi uh a, Selangor leh Kuala Lumpur sungteng muntuamtuam ah Security Guard nasep asem uh cihi. Nungkalsung in muntuamtek pan amatkhiat uh ahihi.\nAdiakdiak in kum 22 aphakhin khatpa pen abeisa in Southern Philippines gamsung ah miman in sumtawh akitansak ASG Kidnap tetawh kzom, kihelkha ngei cihi. Tuaban ah Philippine Military kumpi galtak tetawhzong buaina neingei cihi.\nKhatpa leuleu pen Malaysia gamsung ah tuihawmkhia Company ahi Syabas Water Utility Company te kiangah nasemkhat ahihi. Akimat laitak in akhutsung ah bangmah hiamvan kimulo cihi.\nIntelligence Source te genkhiatna ah hihbang in migilo tetawh akizom te’n Malaysia gamsung ah Security Guard aseptheih uhpen lauhuai mahmah hi. Amau hihna taktak ki selcip in, nasepkawm in gamsung toknawi theiding hi ci’n genkhia hi.\nAdiakdiak in Security Guard cihtepen mipi te’n amuan uh, ahih keileh mipite banglokhat hileh ahuhding te hi uh a, tuabang mite pen migilo tetawh akizom, bekthamlo migilo te nahimawk uh ahih manin, ki patau mahmah hi.\nHih akiman Philippines gammi 7 te lakah abeisa SEA Games sungin Bukit Jalil National Stadium sungah buaina apiansaksawm, Attack abawlsawm zong kihel uh cimawk hi. SEA Games leh Malaysia Independence Day Ceremony hunsung in migilo te’n buaina bawlsawm uh himahleh kumpi thunei te’n ahunlap in mankhiathei uhhi.\nSecurity Guard ci’n ihmuan penpending tepen gal peuh nahihtuak mawk hi. “Deklam tuktum gal suakthei” ihmuan ihsuanding penpen tezong galpeuh nahimawk mate 🙂 Bitna hongpiading te galpeuh nahizaw, Gupkhiatna thu gending in gamdang azinkhia pawlkhat huhna ngen peuhzong nahithei khinkhian kici lailai ei. Sawltak #zomidaily\nPrevious: Istanbul Airport ah vanleng kia in tumnih kisuahliang, asi omlo in lamdang kisa\nNext: Ki lawmtatna ~ Tdkhen\nIndonesia gamsung aom ‘Myanmar Embassy’ sungah meikuang kilot


url: =Joshua God’s warrior, Joshua 5:13-6:21 | Bibleview\nTedim » Lai Siangtho » Thuciam Lui » » Joshua God’s warrior, Joshua 5:13-6:21\nJoshua is Visited by the LORD – The Fall of Jerikho [Jericho]\n5:13 Jerikho khua kiangah Joshua a tun’ ciangin a khuadaktoh leh, a khutsungah namsau dawhsa tawh mi khat a mai-ah na ding hi. Ama kiangah Joshua pai-in, “Ko’ pawl na hi hiam, ahih kei leh ka langte’ pawl na hi hiam?” a ci hi.\n14 Amah in, “Hilo hi; Topa’ galkapte a ukpa-in tu-in kong pai hi,” a ci hi. Joshua zong bok sukin bia-in ama kiangah, “Ka topa in a nasempa bang hong sawl nuam ahi hiam?” a ci hi.\n15 Tua ciangin Topa’ galkapte a ukpa in Joshua kiangah, “Na khe panin na khedapte suah in. Bang hang hiam cih leh na din’na mun a siangtho leitang ahi hi,” a ci hi. Tua bangmahin Joshua a gamta hi.\n6:1 Tu-in Israel mite’ hangin Jerikho kulhkongpi kikhakcip a, kuamah pusuak theilo, sungtum theilo hi.\n2 Tua ciangin Topa in Joshua kiangah, “Thei in, na khutsungah a kumpipa leh a mi thahatte tawh Jerikho khua kong pia khin hi.\n3 Khuapi kimkotah galkap mi khempeuh khatvei na pai ding uh hi. Tua bangin ni guk sung na pai ding uh hi.\n4 Siampi sagih in Thuciamna Singkuang mai-ah tuutal ki peengkul sagih tawi ding uh hi. A ni sagih ni-in khuapi kimkotah sagihvei na pai ding uh a, siampite in peengkul tum ding uh hi.\n5 Amaute in tuutal ki sauveipi a gin’sak khit uh ciangin, peengkul aw na zak phetun nakpi takin mi khempeuh awng ding uh hi. Khuapikulh cimmai ding a, mi khempeuh amau mai ciatah tangtakin khuapi sungah paisuak ding uh hi,” a ci hi.\n6 Tua ahih ciangin Nun tapa Joshua in siampite samin amaute kiangah, “Thuciamna Singkuang la un la, tua Topa’ Thuciamna Singkuang mai-ah siampi sagihte tuutal ki peengkul sagih tawisak un,” a ci hi.\n7 Tua ciangin amah in mite kiangah, “Mai nawtin pai un. Khuapi kimkotah pai un la, Topa’ Thuciamna Singkuang mai-ah hiam tawi mite paisak un,” a ci hi.\n8 Joshua in mite a thupiak bangin Topa’ mai-ah a pai tuutal ki peengkul a tawi siampi sagihte mai nawtin pai-in peengkul tum uh a, Topa’ Thuciamna Singkuang in amaute zui hi.\n9 Tua ciangin peengkul a tum siampite’ mai-ah hiam tawi mite pai uh a, peengkulte a kitum suak hun laitakin Thuciamna Singkuang nungah a nungdalte a pai uh hi.\n10 Ahih hangin Joshua in mite thu pia-in, “Awng un, ci-a kong sawl hun matengin note awngloin, na aw uh zong na kizasak kei ding uh a, na kam panun aw khat beek gingkhia lo ding hi. Awng un, kong cih ciangin na awng bek ding uh hi,” a ci hi.\n11 Tua ahih ciangin amah in Topa’ Thuciamna Singkuang khuapi kimkotah khatvei paisak a, amaute hong ciahkikin giahphualah a zan giak uh hi.\n12 Tua ciangin zingsangin Joshua tho baih a, siampite in Topa’ Thuciamna Singkuang a la uh hi.\n13 Topa’ Thuciamna Singkuang mai-ah a pai tuutal ki peengkul sagih a tawi siampi sagihte paisuakin peengkulte tumsuak uh hi. Amaute’ mai-ah hiam tawite pai-in, peengkulte a kitum suak hun laitakin Topa’ Thuciamna Singkuang nungah a nungdalte a pai uh hi.\n14 A ni nih ni-in khuapi kimkotah khatvei pai uh a, giahphualah ciahkik uh hi. Tua bangin ni guk sung a hih uh hi.\n15 A ni sagih ni-in khuavak tungin tho baih uh a, tua bangmahin khuapi kimkotah sagihvei a pai uh hi. Tuani bekin khuapi kimkotah amaute sagihvei pai uh hi.\n16 A sagih veina-ah, siampite in peengkul a tum ciangin Joshua in mite kiangah, “Awng un; bang hang hiam cih leh Topa in khuapi note hong piazo hi.\n17 Khuapi leh a sunga omte khempeuh pen Topa’ tungah biakna-in kisusia ding hi. Amah in i sawl kamtaite na seel ahih manin numei paktat Rahab leh ama inn sungah amah tawh a omkhawmte khempeuh bek hing ding hi.\n18 Ahih hangin suksiat dingin a kiseh nate panin nomau mah na kikem ding uh hi. Tua hi kei leh tuate na suksiat ding uh ciangin a kisusia ding nate khat peuhpeuh iplahin la kha-in Israel-te’ giahphual sungah siatna ding na khat suaksakin haksatna na tun’ khading uh hi.\n19 Ahih hangin ngun leh kham, sumngo leh sik tawh kibawl nazatte Topa-a’ dingin a siangtho ahi hi. Topa’ sumkoihna-ah tuate tung ding hi,” a ci hi.\n20 Tua ahih ciangin mite awng a, peengkulte kitum hi. Mite in peengkul aw a zak phetun nakpi takin awng uh a, kulhpi cimmai-in, mi khempeuh amau mai ciatah tangtakin khuapi sungah pai uh a, khuapi a la uh hi.\n21 Tua ciangin amaute in khuapi sunga om khempeuh numei leh pasal, a moi a ham, bawngtalte, tuute, leh late khempeuh namsau tawh thatmang khin uh hi.\n22 Tua ciangin Joshua in tua gam thu a va kansim mi nihte kiangah, “Numei paktatnu’ inn-ah va pai un la, tua lai panin a numei leh amah tawh a kizom khempeuh, ama tungah na ciamsa bangun hong paikhiatpih un,” a ci hi.\n23 Tua ahih ciangin thu kansim tangvalte va tum uh a, Rahab, a nu, a pa, a sanggamte, leh amah tawh a kizom khempeuh a paikhiatpih uh hi. Amaute in tuanu’ tanau teng khempeuh paipih uh a, Israel-te’ giahphual pualamah a koih uh hi.\n24 Amaute in khuapi leh a sunga om khempeuh mei tawh hal uh a, ngun leh kham, sumngo leh sik tawh a kibawl nazatte bek Topa’ inn-a sumkoihna-ah a koih uh hi.\n25 Ahih hangin numei paktat Rahab, leh tuanu tawh a kizomte khempeuh Joshua in a hingkhawi hi. Jerikho khua thu a kansim dingin Joshua in a sawl kamtaite tuanu in na seel ahih manin tuni dongin Israel mite lakah a suanlekhakte a teng uh hi.\n26 Tua hun laitakin Joshua in amaute tungah thuciamna khat koih a, “Mi khat kipanin hih Jerikho khuapi a lamkikpa in Topa’ mai-ah samsiatna thuak ta hen. A tacil luang khaamin tua khuapi bulpi phut ding a, a tapa neupen luang khaamin a kulhkongpite phut ding hi,” a ci hi.\n27 ua bangin Topa in Joshua ompih a, gam khempeuhah ama min a thang hi.\nalso read Numbers 27:12-22


url: =“Flying Car” ahih lohhang mawtaw lengin kithuap, asi omlo ~ ZD :: ZOMI DAILY\nposted on 8 February 2017 at 8:29 pm UTC+9:30 Lomkholna: Malaysia, News, Sawltak, World\nMalaysia, Kota Kinabalu aom Jalan Karamunsing ah Wednesday ni in mawtaw Accident khat pianga, mawtaw nih kithuap lianluan cih theStar pan kiza hi. Mawtaw pen khattung ah adangkhat kithuaplian ahih manin, pawlkhatin muhnop saphial uh a, Video kizaih in Stunt akineihbang asa omphial hi.\nPhoto sungah ih muhtheih mahbangin mawtaw kithuaplawh liangin Accident apian hangin mawtaw hawl Drivers te asi kuamah omlo cibilbel hi.\nWednesday ni zingsanglam 10:30am hunpawl in Kota Kinabalu sungah thupiang hi a, Plice Chieft khat ii genna ah mawtaw leng cihbangbel omsamkei. Ahi zongin Toyota Innova mawtaw khat numeikhat in khuasung panin Employees Provident Fund (EPF) Building lamzuanin ahawl laitak amaiah Toyota Vios mawtaw khat hongsuakkhiavat hi.\nTua numeinu zong lauthawng luavat in mawtaw Brake deihtak sikding ci’n akhetawh azawt buatbuat laitak Brake sikkhalo in, ahatsakna Accelerator siksukbuat khamawk ahih manin lengpah zelzal hi.\nHatlenglua in amai aom Perodua Alza mawtaw tungah tuphei in, atungah khawllian hi ci’n Police Chief pa in genkhia hi.\nToyota Innova mawtaw hawlnu pen kum 54 phakhin a, akamphatna tawh liamluatna omlo himahleh akhe taklam tawmcikbek liam cihi. Adang Drive papen bangmah liamna omlo ci ahih manin, amukha te’n lamdang samahmah uhhi.\nKumtam khinsa piante leh adiakdiak in numei te mawtaw hawlbel gamlapi panin awnkholleng lemtuak zawpian hi. ZD Sawltak #zomidaily\nPrevious: Zogam Chin State thuneite leh Tedim gam leitang neite vai ~ Pu Nang Lian Thang\nNext: IS dingin upmawh te’n ICRC te nasem Afghan mi 6 kiim that ~ TK Lian


url: =Sawltak Tangthu 12 | Siantongluan.net\nSawltak Tangthu 12\nSawltak Tangthu 12 |\nHih hun pawl laitakin Herod Kumpipa in pawlpi mite pawlkhat bawlsiat ding kipan hi.\nJohan u James pen namsau tawh thatsak hi.\nHih bangin thahna hangin Jew mite a lungdamna a theih ciangin Peter zong mansak leuleu hi. (Hih pen Silngo Sawhloh Anlum Pawi hunsung ahi hi.)\nPeter a kimat khit ciangin thongah kikoih a, galkap li ciat a om galkap pawl lite in a cindingin ki-ap hi. Herod in Paisan Pawi a ven ciangin mipi mai-ah Peter thu sit dingin a ngaihsut ahi hi.\nTua ahih manin thong sungah Peter kikhum a, ahi zongin pawlpi mite in lungsim takpi tawh ama-a dingin Pasian kiangah thu a ngetsak uh hi.\nHerod in Peter thu sit dingin a lakkhiat ding ma a zan sungin, Peter a khut nih tuakin sikkhau kikhihin a langtuakah galkapte in lenin tua galkap nih kikalah kilumsak a, tua banah thongcingte in a kongah cing lai uh hi.\nThakhatthu-in Peter gei-ah Topa vantung mi khat hong omin thong sung khempeuh khua a vak hi. Vantung mi in Peter liangko lokin phong a, "Manlangin tho in," a ci hi. Thakhatin Peter khut panin a sikkhaute kitolkhia hi.\nTua ciangin vantung mi in, "Na kawng hoihtakin gakin na khedap bulh in," ci-in a gen bangin Peter zong a gamta hi. Tua ciangin vantung mi in, "Na puan silh in la hong zui in," a cih mah bangin,\nthong sung panin Peter in amah zui-in a paikhia hi. Ahi zongin tua vantung mi gamtatna pen ahi takpi mah ahi hiam cih theilo ahih manin maang a mu-in kingaihsun hi.\nThongcingte vilna mun a khatna leh a nihna a khenkhit uh ciangin khuapi sung lutna ding sik kibawl thong kongpi a tung uh hi. Tua kongpi pen ama thu-in hong kihongtawm a, amaute a paikhia uh hi. Khuasung lampi-ah a pai laitakun thakhatin vantung mi in Peter guak a nusia hi.\nTua ciangin Peter in khua phawk a, "Maang a mu ka kisak leh a takpi na hi mawk! Topa in a vantung mi kei kiangah hong sawl a, Herod in hong gimsakna ding leh Jew mite in gimna hong thuaksakna ding panin kei hong honkhia hi," a ci hi.\nHih thu a phawk khit ciangin Johan Marka nu Mary inn-ah a pai hi. Tua lai-ah mi tampi kikhawmin thu a na ngen uh hi.\nPeter in inntual kongpi hong kiu a, a en dingin nasem numei Roda va pai hi.\nPeter hi, ci-in a aw-in a theih ciangin nuamlua ahih manin inntual kong nangawn hongloin innsungah va tai a, inntual kongah Peter ding hi, ci-in a va gen hi.\nAmaute in, "A hai hi teh!" na cihsan lel uh hi. Ahi zongin amah in, "Peter a om taktak mah hi," a cih teitei ciangin amaute in, "Amah a cing vantung mi hi ding hi," ci-in a dawng uh hi.\nTua sungtengin Peter in a kong mah hong kiukiu lai a, a tawpna-ah a hon uh ciangin Peter ahihlam thei uh ahih manin lamdang a sa mahmah uh hi.\nAmaute a pau nawnlohna dingun Peter in a khut van a, thong sung panin Topa in amah a paikhiatpihna zia teng a gen hi. Tua ciangin, "James leh pawlpi midangte kiangah hih thu na gen un," ci-in a vaikhak khit ciangin mundangah a paikhia hi.\nZingsang khua a vak ciangin Peter bangci ahi hiam, ci-in thongcingte lakah buaina lianpi hong om hi.\nPeter a zonna dingun Herod in thu pia a, ahi zongin mu zolo uh hi. Tua ahih manin thongcingte thu kisit a, thahdingin thu a khenna dingun thu a pia hi. Tua ciangin Judea gam panin Sisaria khua-ah Herod paisuk a, tua lai-ah tawlkhat sung a om hi.\nTaia khuamite leh Sidon khuamite tungah Herod heh mahmah ahih manin Herod tawh a kimu dingin hih khua nih mite hong paikhawm uh hi. A masa-in kumpi innsunga ulian nasem ahi Blastus a pawlmat phot uh hi. Hih khua nihte annek tuidawn pen hih kumpipa gam panin a ngah uh ahih manin Blastus makai sakin Herod kiangah va pai-in kilemna ding thu a va gen uh hi.\nKumpipa in a thugen hun ding a ciamkholh ni a tun ciangin a kumpi puan silhin a kumpi tokhom tungah tu a, mite tungah thu a gen hi.\nMite in a thugen a zak uh ciangin, "Hih thugen pen mihing hi loin pasian ahi hi," ci-in a awng uh hi.\nHerod in mite, Pasian phatsak loin amah phatsak ahih manin thakhatin Topa vantung mi in Herod cinasak a, a hut in amah netumin a si hi.\nAhi zongin Pasian thu kizelin a khang semsem hi.\nBarnabas leh Saul in a nasep a man khit uh ciangin Jerusalem khua panin ciahkik uh a, Johan Marka zong a ciahpih uh hi.\nTedim Lai Siangtho / Laibu: Sawltak Tangthu 12


url: =Germany, Potsdam City sungaom Christmas Market ah apuakkhamthei van kimu :: ZOMI DAILY\nposted on 2 December 2017 at 1:19 pm Lomkholna: Germany, News, Sawltak, World\nGermany gamsung aom Potsdam City sung Christmas Market khatah Police te’n Friday ni in apuakkhamthei Explosive van mukhia uh cih AFP pan kiza hi. Abeisa kum Christmas hunsung inzong Germany gamsung aom Christmas Market sungah buaina pianggawp ngei a, tuabang in apiankik zelding ki patau mahmah hi.\nTutung akimu apuakkhamthei Explosive vanpen Central Potsdam City sung aom Christmas Market gei aom Pharmacy khatpan in aki mukhia cihi. Potsdam City pen Berlin City paninzong aki lamlalualo, munhoih khuanopci mahmah “picturesque city” ci’n aki ciamtehkhat hi a, Prussia Kings te omngeina khuapi khatzong ahihi.\nGerman Police te genkhiatna ah zatuizuakna ah nasem ahi Pharmacist khatin saisung ah Wire khautawh akizom Canister khat amuh ciangin patau in Alarm hongzasak cihi.\nGermany, Brandenburg State panin Police te’nzong apuakkhamthei Explosive Device pen Pharmacy sungpan in kimukhia takpi hi ci’n Twitter tungtawn in genkhia uhhi.\nTua apuakkhamthei Explosive Device sungah siktukilh “Nails” honkhat leh Powder pawlkhatzong kihel a, apuakkhamlo ahih keileh apuakkham nailozong hitheiding hi ci’n Brandenburg interior minister Karl-Heinz Schroeter in genkhia hi.\nHihvai tawh kisai in kumpi thunei te’n hoihtak in akancian, asitcian laitak uh kici a, Investigators te’n athu ala akician in hoihtak genkhiatna omnailo cihi.\nHih apuakkhamthei vanhoihlo akimuh ciangin Bomb Disposal Units te’n Christmas Market leh City Center sungteng hoihtak in siansuah uh a, tua apuakkhamthei vanhoihlo zong nitaklam 6pm hunpawl in apuakkhamlo dingin Defused bawlkhin uh cihi.\nTua Christmas Market ah avaihawm makaikhat ahi Organiser Peter Klemm in Broadcaster NTV te tungah agenkhiatna ah hihbangin apuakkhamthei Explosive Device muhkhiatpen baihhetlo hi, kipatau in kilauthawng mahmah hi ci’n genkhia hi.\nAbeisakum December khasung in Central Berlin aom Christmas Market sungah buaina lianpi apiankhitzawh Jihadist Attack aom kikdingmah kipautau in, Security pen hoihtak in akikoihden, High Alert in aomden ahihi.\nNungkum buaina pen Tunisian asylum seeker Anis Amri akici khatin Truck mawtawpi khat suhsak, Hijack bawl in, ahawlpa Polish Driver pen thatlum masa hi. Tuakhit ciangin tua Truck mawtawpi tawh Christmas Market sungteng nawkgawp a, mi 11 mah ataihlup banah adangzong mi tampitak in liamlawhgawp uhhi.\nTuapa pen Christmas Market sungteng mipi ommuang kimlai anawkgawp khitciangin taisim suakthei himahleh tuazawh ni 4 khitciangin Italian Police te’n Milan City sungah thautawh na kaplumthei uhhi.\nGermany gamsung ah tukum abeisa July khasung inzong kum 26 aphakhin Palestinian asylum seeker khatin temta tawh Hamburg City sung aom Supermarket sungkhat ah alutkhit ciangin mi 1 dawtlum in, adangzong mi 6 bangin liamlawhgawp uhhi. Tuakhit ciangin khuasungvak amukha Passers-by te’n namanthei bilbel uhhi.\nMore: Germany Christmas Market khat mawtawpi in phulphei, mi 12 si, 48 liam\nOctober khasung inzong kum 19 aphakhin Syrian gammi Yamen akici khatin apuakkhamthei Powerful Explosive van honkhattawh Bomb sukham in buaina piangsakding in kilimthei mahmah a, ahi zongin German Police te’n ahunlap in mankhiathei bilbel uhhi. Tua migilo te gamtatna khempeuh pen IS migilo te’n ka mizat uhhi ci’n pulakkhia pahpah uhhi. Sawltak #zomidaily\nPrevious: GZA makaipi 2 kimuh khopna ~ Yangon\nNext: ZAM Thupuak :: 03 December 2017 (UN te’n mi samsamta)\nMalaysia Genting Highlands pan aciahsuk Bus golpikhat tuahsia, mi 23 liam\nLawki sungpan ih khankhiatpih ngeina hoihlote\nHa cidam nading bangci kepding?\nKa phawkkhak velval kanu kam – 2\nJapanese Company ulian khatin nasempa amaitang tuisabel sungah aphumsuk laitak Video ki thehzak\nTulaai leitung Thuthang Tuamtuam Updates August 20, 2014


url: =Zongam om patangno te sia a khantom, a khang theingawl 58% ki om aa, Shan State leh Kachin State ah 38.9 % om cii hi. Research avawt nan sung pan a nasiabel, a hoingawl bel sia Zongam cithong hi. Khantom cii ciang in Kum leh khan tu za akikim ngawl cii na hi. Akhantom, akhang theingawl sia Mual tung te le Kawlngam alai aa om Nisat na sang om te a dediak in khang ngawl cii hi. Kawl te sangin Mualtung mite a zaa ni bang in niam cii hi. 2014 kum Tankhaungsayin bang hi leh Zongam sia Azawngbel ngam hi aa, Patano tha 6 pan tha 23 ciang zapha, anpha (ahaarah) kipia ngawl a himan hi cii in research tein ummaw hi.\nMalnourrition hang in Zongam om patangte sia angit tu zaa, ngit ngawl, ih khantu za khang ngawl hi. 2014 kum Paung acing ngawl Kawlngam buppi percentage patang 23% om aa, Zongam ah 31%, Kawlngam buppi percentage patang akhang ngawl 35% om aa, Zongam ah 58% om cii hi, Kawlngam buppi a ngawmcip 8% om aa, Khamtung ngam ah 9% om cii hi. Hisia thu sia akhangtu khangno te na phatatak in ih ngaisut mama tu thu khat hi.\nSource: 7DayDaily 28.4.2016\nLast modified on %AM, %29 %146 %2016 %02:%Apr


url: =Isaiah 33 | Siantongluan.net\nIsaiah 33 |\nHong kisusia nailo, mi a susiapa aw, tu-in gimna a ngah ding na hita hi. Kuamah in hong khem nailoh, mi khempa aw, tu-in gimna a ngah ding na hita hi. Na suksiat nawnloh ciangin nang hong kisusia ding a, na khem nawnloh ciangin nang hong kikhem ding hi.\nTopa aw, kote hong hehpih in; nang kong muang uh hi. A tawntungin kote hong hu in la, lungkham hunin hong honkhia in.\nNangma vanging hangin mite tai uh a, nangma thawhtohna hangin minamte kithehthang hi.\nTangngol in na a khop bangin amau van kinusiate kaikhawm a, kauphe honpi bangin van tawmin mite phe zaizai hi.\nA sangna munah teng ahih manin Topa kipahtawi hi. Amah in thutang leh thuman tawh Jerusalem dimsak ding hi.\nAmah pen nangma hunte a kipna, hotkhiatna a kicinna, pilna leh theihna hi ding hi. Topa kihtakna pen ama sumgum hi ding hi.\nEn un, galhangte huhna ngenin kiko uh a, kilemna ding palai semte nakpi takin kap uh hi.\nLam lianpite gambulak suak a, kuamah khualzinin pai ngam nawnlo uh hi. Thuciamnate kipeksatin, thukimnasate kipalsat a, khatlekhat kizahtakna om nawnlo hi.\nLeitang kinusiacipin om mawk hi. Lebanon muala tulak singte vulgawp a, Sharon gam lei hoihpen sehnel gam bang ta hi. Bashan leh Karmel muala singtehte pulhmang khinta hi.\nTopa in minam dangte kiangah, "Tu-in ka gamtang ding a, ka vangliatna ka lak ding hi. Tu-in kei hong kipahtawi ta ding hi.\nNa geelnate uh a kimanna omlo a, na nasepnate uh a mawkna ahi hi. No leh no a kisusia na hi uh hi.\nLeikang ngahna dingin suangkang a kihal bangin na vui suak ding uh a, meikhuk sunga a kihaltum lingkungte na bang ding uh hi," a ci hi.\nGamlapi-a a om mite aw, ka sepna thu za un. A nai-a a om mite aw, ka vangliatna thei un.\nZion-a a om mawhnei mite lau uh a, Pasian thu a ngaihsunlo mite lau-in lingcip uh hi. Amaute in, "Pasian thukhenna pen a kuang tawntung mei tawh kibang hi. Tua bang meikuang kua in thuakzo ding ahi hiam?" ci uh hi.\nThumanin gamta-in thutang na gen uh leh na suakta ding uh hi. Na vangliatna uh mizawngte khemna-in zang kei un la, sumgolh deih kei un. Mi thah ding leh siatna gamtat ding a vaihawmte tawh kipawl kei un.\nTua hi leh na tangtung ding uh a, kulh muanhuai mahmah sungah a om bangin lungnuam takin na om ding uh hi. Annek tuidawn na kitasam kei ding uh hi.\nTua ciangin a thupi mahmah kumpipa na mu ding uh a, a zai mahmah a gam zong na en ding uh hi.\nNidangin na kihtak uh gamdangmi siahdongte, siahkhawmte, thukan mite, na phawk nawn kei ding uh hi.\nNa theihtheih loh uh, a kitello kampau a zang, na teltheih lohun a pau bualbual, mi kihisakte na mu nawn kei ding uh hi.\nPawite i bawlna khuapi Zion en un! Daitakin a kitenna mun, a khetphimte kidokkhia ngeiloin a khaute a tat ngeilo, a kikhin thei hetlo puanbuk a bang, Jerusalem khuapi, na mu ding uh hi.\nTua khuasungah Topa in ama minthanna vang hong langsak ding a, a zai gunte leh a zai lui geite-ah i teng ding hi. Tua tuite tungah ei hong do ding gal gunkuang hong kihot nawnlo ding a, gal teembaw zong hong pai nawnlo ding hi.\nBang hang hiam cih leh Topa pen eite thukhen, Topa pen eite hong ukpa, Topa pen eite kumpi ahi hi. Amah in eite hong honkhia ding hi.\nGal teembaw khaute kol a, ama omna ding mun sanah gunkuang puan khuam lenkip zolo a, gunkuang puan kizal theilo hi. Tua ciangin galte neihsate kihawmkeek ding a, khebaite nangawn in van ngah ding uh hi.\nI gamah a teng mite kuamah in, "Ka ci na hi," ci nawnlo ding uh a, mawhna khempeuh kimaisak ding hi.\nTedim Lai Siangtho / Laibu: Isaiah 33


url: =Zogam Khuahun ~ Pu Thangboi :: ZOMI DAILY\nposted on 24 February 2017 at 5:37 pm UTC+9:30 Lomkholna: News, Thangboi, Zomi\nGuih theih khamh theih\nZogam ah zavom (poppy) nasia takin kiciing in meitei singnuai mite zong suakta tak in om uh hi.\nTua huhau in tulaitak Zogam aa om pasal tampi tak guih theih khamh theih sung ah kidiah cip in amhkhamh mahmah ta uh hi. Khua pawlkhat bang ah biakinn khawng ah kikhopna ah pasal om nawnlo hi. Guih theih khamh theih ii gu tawh a sisi khin zong om aa han kongbiang atungta zong tampi om hi.\nHih zavom leh meitei singnuai mite’ thu tawh kisai in U Thein Sein’ hunlai in Hluttaw ah Tonzang pan USDP MP Sia Neng Khan Pau in khatvei dotna neingei aa tuazawh tuni dong kuamah in dongh kik nailo hi.\nNidang in Luseigam (Mizoram) ah innsung vanzat tuamtuam zuak in singtaang kivak hi. Tu’n bel luseigam lam kivak nawnlo aa Chindwin gundung suk pan Hpakant dong ah singtaang kivak zaw ta hi. Luseigam lam vak sang in kimet zawpek ban ah hong ki simmawh vetlo in nekding takding leh zintunna lemzaw tham pek ci uh hi.\nSingtaang vaklo innphual aa omte zong nasep ding tam mahmah hi. Thatang nei te’n suangsat bek le uh zong nitha tung mahmah hi. Khutsiamna aneite zong innlamna khawng leh construction tuamtuam ah nasep ngah uh hi. Pilna tawh akopte zong NGO tuamtuam ah lut uh hi.\nKumpi nasem ding zong mi tampi kisam ahih man in lungdam huai hi. Kumpi nasem alutciil khat ii khasum pen Malaysia aa deihtak ih thalawh tawh kikim ahih man in Malaysia khawng pan zong kumpi nasem theiding hong ciah tampi om ta hi.\nZo-ak a gol khat tul 20 bang manh ta hi. Ahi zong in pawlkhat in khawi sawm hetlo uh aa aksa aduh teh kawlpi pan vaikhak ziauziau uh hi.\nTonzang leh Tung Tuang te bang in anteh theigah nangawn kawlpi ah vaikhak ta uh hi.\nKel sang in ui in tammanh zaw hi. Ui mungdeng khat tul 50 bang manh hi.\nNasep baih mahmah ta napi sumpite malneu thei mahmah lai hi.\nLei bawl khawng aa hong pai kawlte khawng in ei a inntekte sang khuavot thuakzo zaw mawk hi.\nCiau Tedim Lampi Vai\nCiau pan Tedim kikal lampi pen India in bawl ding aa Thein Sein’ hunlai pek aa aki thukimsa uh ahi hi. Kumpite nih kithukimsa uh ahih teh dawp huai mahmah hi. Bang ciang hiam kanh huai mahmah hi.\nGamdang pan huhna manman aneite leh sum mudeuhte kawl nak lal mahmah uh hi. Khua pawlkhat bang ah thanem tuam mahmah uh hi. Alang phialphial bang lal khat in alal ciang in nuam sa vat hetlo uh hi.\nAhi zong in ken bel kawlpi leh Tamu ah amimal mahmah ih tam ding thupi kasa hi. Leitang leizo te’n ih leimang ding hilel hi. Ami mahmah tamzaw peuh leng ih gam hong suak lel ding hi.\nTutung tu aa ciang ciphot ni\nPrevious: Khalkha khuahun (24 Feb 2017) ~ Khual Suante\nNext: Singapore mangpha maw ~ Pu Kam Lian\nNASA te’ SOHO in baan li nei UFO maan zaih kha ~ Thang Khan Lian


url: =Malaysia, Langkawi ah Cable Car kisia in, mi 1126 awkcip :: ZOMI DAILY\nposted on 19 February 2018 at 12:46 pm Lomkholna: Malaysia, News, Sawltak, World\nMalaysia, Langkawi aom SkyCab kici Cable Car kisia ahih manin, mi 1126 tak atungdawn Station te ah awkcip cih NST pan kiza hi. Hih Cable Car pen zanni Sunday nitaklam in akisia hi a, Passenger leh Staff akigawm in mi 1126 tak atung mualdawn te ah a awkcip uh ahihi.\nSkyCab Service pen Panorama Langkawi Sdn Bhd (Panorama Langkawi) kici Company te ii vaihawmna tawh akibawl hi a, asan penpenna munah Sea Level panin 708m (2322 feet) tak asangto in akibawl ahihi.\nHih Cable Car pen zanni akisiatcil pen nitaklam 5:48pm hunpawl in akisia hi a, asiatna akibawl hunsungpen nai 5 valbang sawt cihi.\nVideo: All 1,126 passengers and staff of stranded Langkawi SkyCab safely rescued\nCable Car pen akizatzat laitak in asiacip, a awkcip hi a, vandawn ah Cable Car tuanna 16 Gondola tezong awkcippah hi. Tua Gondola 16 te sungah akigawm in Passenger mi 88 atuang uh hi a, tuate vandawn ah kikhai lenglangsa in awkcip ahih manin, Fire and Rescue Department te’n nitaklam 9:50pm hunpawl in honkhia theipan uhhi.\nHih Cable Car pen Bearing System asia ci a, Technical Team te’n apuahkhit uhciangin nitaklam 11pm hunpawl ciangin mualdawn ah a awkcip mi 1126 te anuailam ah ki kumpihkik theipan cihi.\nMore: Hong Kong ah phalbi khuavot huihlak ah Cable Car tuanlaitak mi 210 awkcip\nHih Cable Car pen akipatkhiat 2002 kumpekpan hita a, akipatzawh hihzahliang in setsiatna, buaina omngei nailo cihi. Hih Langkawi aom Cable Car pen asanna Sea Level panin Pi 2322 bang asangto veva in akilam ahihi. Cable Car kiasuk hilo in, aset Bearing System kisia in, a awkcip ciangbek ahih manin phadawmlai hi. Sawltak #zomidaily\nPrevious: Malaysia ah Passenger mi 39 atuanna Bus golpi khat meikuanggawp\nNext: Yangon ah Zomi Nam Ni kibawlding: Lungdam kohna\nTaangtai Khristian Biakna – Sermon by Rev. Dr. S. Pau Khan En\nSingapore SMRT meileng lampi tungah mikhat asisa in kimu ~ ZD


url: =Zolai hong kipatna ~ Rev. Khup Za Go :: ZOMI DAILY\nposted on 25 October 2015 at 9:34 pm Lomkholna: Article, Khupzago, Literature\nKum 1886-in Mikang gamah awsuah tawh kituaka laimal gawm ding vaihawm pawl International Phonetics Association kici kiphuan a, Dr. Sweet, Reader in Phonetics, Oxford, in Honorary President sem a, Mr. Daniel Jones in Secretary len hi. 1894 kumin ei nisuahna gam mite lai, pau, ngeina leh tangthu a lunghimawh, a ukteng in Geneva khuapi-ah kikhopna nei-in Congress of Orientalists kici hi.\nTua kikhoppina panin nisuahna gam mite pau tawh lai gelhna dingin Mikanglai (Roman script) zat ding phasa uh hi. Tua tawh kisai in Mr. Grant Brown, I.C.S. in hi bangin ci hi: Mikang lai zang ding “kam khat” pen “laimal gawm khat” hisak ding, mipil gamteah zong a kizang thei dingin bawl ding, gam khat peupeuhah kam khat peuhpeuh gelh theih pahpah na’ngin bawl ding, a thei photte in kam khat ol tak manlang taka a sim theih ding uh a bawl ding, lai khetna tawh a kikhet teh sum tawm bei thei thei dinga bawl ding, kampau tawh kisai pilna nei mite in pha a sak uh – Mikanggamteah zong a kizang thei lai leh a phatuam ding, tua teh haksatna khat peuh a om ciang a thu dot ding kampau pilna nei mi pawlkhat committee kibawl leh hoih ding hi ci hi.\nChin Hills tawh kisaiin hi hun lai pawl mahin Zolai hong kipan hi. 1898 kumin missionary masapen Rev. Carsonte nupa Haka hong tun hangun lai lam bangmah pan pah thei nai lo uh hi. Carson sih ciangin Rev. Cope 1908 kumin Haka hong tunga, 1910 kumin Tedim ah kikhin hi. Cope in Zogam hong tun a kipanin Zolai gelh zia ding a sin pah hi. Tua hun laiin Chin Hills sung kampau khat peuhpeuh lai kibawl nai lo, lai kikhen nai lo hi.\nZomite in kam khat bek zang loin kampau nam tampi tak zang uh hi cih zong kumpi uliante leh makaite (biakna) in thei uh hi. Tua paute khempeuh tawh lai kikhen thei lo a, a zang ding mi zong tawm hi. Tham loin gam khata teng minam khat mah ahih ciangun kampau tampi tawh lai bawl ding pen kumpi a dingin supna hi ding a, Zomite a ding mahin zong lai lam thahat lohna suak ding hi cih mu khin uh hi.\nTua hun laitak mahin bang pau tawh Lai Siangtho tei lehang hoih ding hiam ci-in LS thuvanpipa Rev. W. Sherratt pen Rangoon panin December 1911 in Chin Hills ah va zin hi. A zinna pan a muhna thu London LS saipite zumah a puaknaah Chin Hills a Sub-Division thum, Tedim, Falam leh Haka sung panin Tedim gam a gol pen, a zai pen hi. Zogam sung kumpi uliante leh tua gam sung thu a tel zaw mite ngaihsutna panin kampau tawh kisaiin Tedim gam thupi pen hi: tangkam (lingua Franca) ding vai zong hi gam panin piang dingin ki-ummawh hi ci-in puak hi.\nTua mah bangin J.H. Cope in 1913 kumin Matthai bu teikhia hi. Tua pen khat vei puah pha kik laiin March 16, 1914 ciangin a bu in kikhen a, a pau kizatna leh a kiteina khua pansanin Tedim pau (Tedim dialect) cih a tungah kituangsak hi. Tua pen LS saite ciaptehna panin 1915-a kikhen ci-in a mailamah tuangsak uh a, Chin Hills ah LS kikhen masa pen ahi hi.\nMikang kumpite leh Khristian biakna makaite in Chin Hills a tun ciangun Kawllai sang tawmkhat tawh lai pantah uh hi. Ahi zongin a tunga kigen sa bangin Kawllai sangin Mikanglai leh Zolai tawh kipantah masa leh hoih zaw ding hi ci-a Falam khua ah Educational Conference Thukimna 1920-21 pawl in om ngei hi.\nTua mah bangin Maymyo ah 1923 October ni 23 niin Chin Education Conference om kik a, tua panin Zopau Zolai tawh sang lai simbu bawl ding thukim kik uh hi. Tua tawh kitonin Rev. Cope pen kumpite in Honorary Inspector of Schools za pia uh a, ama bawlsa laibute 1925 pawlin Chin Hills sangteah hong kizat ciangin tu-a “Zolai” i cihcih uh Mikanglai tawh a kinei Zopau laibute hong piang hi. Rev. Khup Za Go (Leivui Panin)\nPrevious: A Brief Story of Khuado Festival\nNext: Zomi leh Gamdang, Summaw Pilna ~ DK Khup


url: =ZSL 6: SIAPIPA KIANGPAN PILNA TUAMTUAM - Zomi Adventist Innkuan\nSIAPIPA KIANGPAN PILNA TUAMTUAM\nSABBATH NITAKLAM Oct 31\nTukalsung Simding: Gen. 3:1–11, Rom. 5:11–19, Gen. 28:10–17, John 1:1–14, Matt. 15:21–28, Mark 10:46–52.\nKamngah: “Tua ciangin Zeisu in, ‘Na ciah thei ta ding hi; Na upna in nang hong damsakzo hi’ a cihkhit phetin amahin khua mu thei pah a, tua apaina lampi ah Zeisu’ nung azui hi.” (Mark 10:52).\nEite lakah amah leh amah akizumpih ngeilo aom hiam? Ei leh ei kinatsakna’ng a bawlngei lo, mitheih ding lau a om khuankhuan ngeilo kua om hiam? I vekpi mahin tua cingei veni aw.\nAdam leh Eve a kikham singgah anekkhit laitak a omdan ding ngaihsutsak in. Jacob in a Pa khemin a sanggampa azawhthawh bawlkhit, asanggampa kihta in a tailaitak ngaihsutsak in. Zanin koici ihmut hiam? Numei zualzangnu “amawh laitak” (John 8:4) in kiman ngaihsutsak in. David zong tuabang dinmun tungngei a, Psalms 32 na pen a lungsimnat leh a kisikkikna pulakna la ahi hi.\nLungdamthu in vannuaibuppi huam a, Khazih’ sihna in zong mikhempeuh huamgai hi. Kibat lohna tampitakte kawmkal ah: mawhneihna in hong kipumkhat sak hi. Tua a hihmanin, Christian pilna maantaktak in, a lungkiathuai mahmah eite’ dinmun adingin noptuamna’ng lampi hong musak hi. Tukal sungteng eite noptuamna ahi i Siapipa i ending hi.\nGen. 3:1–11 simin. Banghangin Pasian in Adam kiangah “koiah om na hiam”ci in dong hiam?\nTangthu in pukna singgahpen apple bangin ciamteh hi. Laisiangtho in cilo hi. “Singkung’ gah” (Gen. 3:3) cizaw hi. A singgah namin bangmah sailo hi. Tua singkung in dinmunkhat nei a, tua gah neekding kikham hibek hi. “Keima’ nuntakna kemzo ing. Keimah Pasian hilel ing. Pasian’thu tungsiah ah thuneilel ing” ci a, Pasian’thu nawlkhinte akizia-etna ahi hi.\n“Gulpi” in Adam leh Eve singgah aneeksak zawhphetin anuntakzia uh paikhial pahlian hi. Pasian hong paina ging azakuh ciangin “huan sung singte lakah” (Gen. 3:8) abu uhhi. Pasian in Adam kiangah “Koiah om na hiam?” ci in a dotliang pen lamdanglua hi. Theikhialua ding hi. Amau gamtatnasa dungzui in hibangin bukkul ahihna phawksaknuam hihtuak hi. Amau’ gamtatna in a dahhuaithu tungsak ahihna theisaknuam hi.\nRom. 5:11–19 sim lecin, Paul in, Eden huansung Adam hihdan leh, singlamteh tungah Zeisu’ hihdan a saikakna tamveipi omhi. Adam hihbang in hihlo dingin Zeisu hongpai ahihna hihmunin bang hong gen hiam?\nHotkhiatna ngiimna pen Adam leh Eve in Pasian’ kam adawnna pan hong piang aci omhi. Amau’ mawhna hangun maizumin Pasian taisan in abukna uh pan Pasian in honkhia uhhi. Eite zong tuabang vivemah i hi a, Zeisu hongpai in hong honkhia hi. “Koiah om nahiam?” cih dotna zong ei hong dong hipahlel hi. I mawhna khialhnate tawh koikoi ah i omzongin Zeisu hongpai in hong honkhia hi.\nEite’ pianzia pen Pasian kiangpan bu i hihmanin, hong honkhia dingin Zeisu kiang hong tunh ding Christian pilna in bang kisam a, banghang kisam hiam?\nGen. 28:10–17 simin. Hih tangthu in bangtawh kizom a, amau’ mawhna hangin a taaite tungah Pasian’ hehpihna a omzia koibangin hong lak hiam?\nInnkuansung vaikhat ah Jacob in a Nu’ panpihna tawh, khemna lianpi khat bawlkha in, tua hangin thuakngiat kul hi. A sanggampa ama tungah hehmahmah ahih manin a taaikul a, Haran gam a Pu kiang zuanin hong taai hi. Na khempeuh buai in lauhuai mahmah hi. Nitumkuan khat lungsim gikpipi in khuamial sungah hong kalsuankhia hi. Manawh ding bangmah omlo, vandumpi nuai ah pum paikhiat hiau hi. Suangtum khat lukham in hong ihmu hi. A ihmut nuammahmah pen a khanglosak khat hong omhi. A minthang mang, kahlei khatin lei ah kiphut in, vantung baanto hi. Vantung mite kahto tuaksuk uhhi. Aw khat za a, “Keimah in Topa, Abraham’ Pasian Ka hihi” cihi. Tuabangin ama’ innkuan min tawh kamciam piasuksuk hi. Na suan nakhakte tam ding hi. Lei mite tungah thupha ahi ding uhhi. “Keimahin nang hong ompih in, napaina peuhah kongkem ding a … kong gensa thute kahihkhit matengin nang kongnusia kei ding hi” (Gen. 28:15) a cihi.\nEGWhite in Paul cihna a genna ah “Jacob’ mang sung a kahlei in, Zeisu limcing hi a, vantung leh leitung, athanem mihing leh apicing Pasian hong kizomsak hi. Tua tangpupate leh kamsangte in panpihna a ngah uhciangin thangah in anuntakna apiakngamnapa hangin a upna thakhauh hi.”—The Acts of the Apostles, p. 512.\nJacob a khanlawh ciangin: “Hihlai munah Topa omtaktak hi; keimah in tua thu ka theikei hi” (Gen. 28:16) a cihi. Tua thupiang lipkhaphuai lua hi. Mangngilh ngeihetlo ahihmanin min khat pia liang hi. Pasian tungah khantawn thuman dingin kamciampia hi.\nHih tangthu panin, Pasian in Khazih tungtawnin i mawhnate enhetlo in hong zon manin bang pilna peuh i ngahthei diam? Christian pilna in zong hih thukhunte banghangin masothuai naci hiam?\nLaisiangtho thak sungah akhawkpi khempeuh lakpanin: “A kipatcil in Thu om a, tua Thu Pasian tawh omkhawm a, tua Thu Pasian ahi hi” (John 1:1) cihsangin a minthangzaw adang omlo hi. John 1 na in mangngilh huailothu: “Tuathu mihing hongsuakin kote lakah hong om a, itna nei in citakmahmah ahihmanin, Pasian pianzia aneihna kamucian uhhi. Hih pianzia pen Pasian’ tapa khatbek hihna tawh aneih pianzia ahihi” (John 1:14) cihthu honglak hi.\nJohn 1:1–14 simin. Hihmunte in Zeisu pen kua hi ci a, bang honghihsuk ci hiam? Zeisu in etteh thamcing Siapa ahihna bangkhawng hong gen hiam?\nEden huanah Adam leh Eve a hopih Pasian, bangmahlo sungah Jacob ahopih Pasian in mikhat bangin hong kilak hi. Zeisu sungah Pasian hong kilak hi ci in Laisiangtho thak in gen hi. Zeisu in Pasian ahih manin, Pasian’ deihna leh ama’ lampi Amah tungtawnin i thei ding hi. Tuiphum John in nasia takmahin nasem ahih manin Jerusalem a biakna makaite nangawnin tuam ngaihsut mahmah uhhi. Ahihhang amah sangin lianzawpa’ maiah lam a sialsak hilel bek hi. Milakah a tuam pianmahmah khat hongpiang ding a, Tuiphum John zong tuapa “khedapkhau sutsak dingin kilawm lo” (John 1:27) ciliang hi.\nA zingciangin Zeisu a muhphet leh “Pasian’ Tapa” ci in tangko pah hi. Tuakhit a zingciang in “Pasian’ Tuuno” ci in tangko kik hi. John’ nungzuite nihin Zeisu’ nungzuih ding khentatuh hi. Zeisu in bang zong nahi uhhiam ci in a dotleh “Rabbi aw” (John 1:38) (Sia a cihna) aci uhhi. Zeisu pen Rabbi, Sia khat hi a, a hihhangin, Pasian himawk a, mihing Sia mawkmawk khatbang hithei lo hi. Pasian in mihingin hongpiangsuk in Rabbi, Sia khat hong semsuk hi. EGWhite in “Leitung in a muhngei Sia a lianpen” naci hi—Signs of the Times, June 10, 1886. Tua Siapa in Pasian ahi hi.\nZeisu in kua cih thei in, Khalam thumaante ama kiangpan sinding banghangin hoihpen hiam? Kam a genkhiat bek hi lo in, i gamtatna mahmah thupi ahihna Zeisu kiang pan i theih bangteng omhiam?\nNupi Khatin Hopih kik\nZeisu in Siapipa hi. Pasian’ omzia taktak kamtawh hong hilh banah zong nuntakpih hi. Mi khatpeuh in, a kam a dawncingin, amah’n zong ngaihsak ahihna lungdamna tangthu khat sungah kician takin omhi.\nZeisu in Tyre leh Sidon huampan hongpai Gentile numei khat (Canaan mi) a kihona simin (Matt. 15:21–28, Mark 7:24–30). Zeisu’ kholhpihte bangin tuanu ngaiphalo uh a, Zeisu in zong a lungsim sungah koihtuak khollo hi. Tuanu’ hansanna bang nacih diam? Zeisu in midangte a thuhilhzia hih tangthu in bang hong theisak hiam?\nZeisu Tyre leh Sidon nai hongpai a, minamdang tampitak teengin kizopna kikangkeeina mun ahi hi. Khuapi ateeng Greek mite in gamlak lokho Jewte simmawh mahmah uh a, Jewte’n zong amau simmawh mahmah uhhi.\nGalilee gam ukpipa Herod in Tuiphum John a thahlup madiak ahi hi. John pen muhna zai mahmah khat hi a, ama’ sihna pen mailam ading thuhoihlopi ahi hi. Zeisu zong a lauhuai mahmah anasepna kipanding hita hi.\nNakpitak kigingsa in Zeisu innkhatah honglut hi. Mark in, tualai ah a omlam kuamah’n theilo hi (Mark 7:24) ci in ciamteh hi. Ahihhang tua nupinu in thei veve hi.\nTuahunlai ngeina ombang hileh, numeikhatin mite saan dingin amah kipulak tawm theilo hi. Tua banah, tua nupinu in Jew mite’ ngaihloh minamneute hilailai a hihmanin, amah Zeisu tawh kigamla mahmah hi.\nNupinu’ tanu damlo ahihmanin huhna ngentantan hi. Zeisu in zong awlmawh vetlo hi. “Tate’ annek ding laksak in uikhawite piakding kilawmlo hi” (Matt. 15:26) ci hi. Tua kammalte in amau’ lungsim sukha mahmah kha ding hi.\nTua leh thulamdang khat hongpiang hi. Tua nu’n dawngkik hi. Amah Jew mite bang hilo in, uite tawh kikholhtheih tuaklel hi. Tua ahihmanin, “Himah hi, Topa aw, a topa’ sabuai tung panin a-kia annengte, uikhawite in zong nebuang hi lo ahi hiam?” (Matt. 15:27) aci hi. Tua nu’ dawnkikna in lamdangsak hi. Sawlngawh tawh kibang hi. Zeisu in zong ata damsak hi.\n“Na deihna bangin hong piang ding hi” (Matt. 15:28). Tua kammalte bangci danin tel na hiam? Ei deihna bangin thupiang denlo himah taleh, koici dawnkik ding i hi hiam?\nSangnaupang Khatin Ngah\nZeisu leh nungzuite Jerusalem lam hong zuanta uhhi. Herod in zong Tuiphum John alunglut mahbangin, ukpite leh Herod in Zeisu zong lunglut mahmah uhhi. A nungzuite leh mizawngte in lungsim thanem mahmah in kikhelna zong lam-en zolo uhhi.\nZeisu leuleu in leitungah lam-etna lianpen hong deihsak hi. Ahihhang ukpite lampanin a nasepna khempeuh suksiat ding vive manawh uhhi. Zeisu gualzosak nuamlo uhhi.\nSee also Nasemte Kipawlna\nZeisu’ mimuan sangnaupang 12 tengbel Zeisu lamah pantuak lel uhhi. Ahihhang amaute lungsim buai uh in khua mulo uhhi. Etpak dingin, Mark 8:31-33 sungah, Siapipa in a sangnaupangte muhzawhloh thute mudingin to hi. Aphamawh mahmah munte ah khalam mittaw peuh ki omthei hi (Mark 8:37). Khuamu a kisate Zeisu in a cihzel napen hibanghang ahi hi.\nKhutdawhngenpa mittaw Bartimaeus, Zeisu in a damsakthu simkik in (Mark 10:46–52). Zeisu’ hehpihna lianpi phawkin. Mittawpa’ khuamuhnopna in Jerusalem dong Zeisu’ nung zuihding khentatna piangsak hi. Mark in Bartimaeus leh nungzui dangte kibatlohna pulak ahihlam naphawkkha hiam? Siapipa deihnate dawngpahpah ding ihihna hih tangthu in bang hong phawksak hiam?\nBartimaeus in naungek’sam kawingiungeu leh losung mangbuh minte mel munuam hi. Khuamuhna cihzong cilehsa bek zong hi lolai hi. Hih tangthu sungah khalam hiphadiak hi. Siapipa dinmun taktak theihna leh ngahna ahi hi. Khalam muhna zong thukhat hi a, thupi mahmah ahihna, Zeisu in zong thei hi. Mihingte’ kisaptaktak pen ahoihzaw leh nuntakna thak ahihlam zong Zeisu in thei hi.\nHebrew 5:12–14 simin. Hihmunin pilna man-taktak’ thu bang hong hilh hiam?\nNgaihsutbeh Ding: EGWhite lai Steps to Christ laimai 57-65 ah “The Test of Discipleship” simin.\nEllen White gen thudang tampite lakah, Siapipa deihbang zuih lianlianna tawh kisai in “Ama’ lim i puaknop manin, a Khasiangtho di’ik-in, A deihbangin gamtatna tawh amah lungdamsak leng” (Steps to Christ, p. 58). Zeisu tawh kholhkhopna ah vaipuak peuhmah “lawpna suak hi” cihi (Steps to Christ, p. 59). Laisiangtho in zong, Matthew 5–7 sungah omhi. Siapipa in a sangnaupangte theihding a deihsak, vantunggam luttheihna’ng thusim teng kigualsuk demdam hi.\nPasian in Adam, Eve Jacob a minsap mahbangin eite zong hong minsap hi. Eite (Bartimaeus tungah ahihbangin) lunggulhna, eite in kuate hi a, koiah paiding cihte hong phawksak hi. Hih munsanah i tate ahi a midang a hizongin Laisiangtho i hilhdan ngaihsunkik in. Tavuan manna lelin Laisiangtho hilhna leh, deihsakna lianpi tawh hilh koici kilamdang naci hiam?\nNa nuntak khualzinna ah koiah omcih dotna pen mimal ai hipeuh maw, midang kikuppih ding namuan omlai maw? Pawlpi in “Khazih Pumpi” (1 Cor. 12:27) cihbang ngaihsutna in, Khazih hong theihsaknop thute midang tawh kikupkhopna panin kitheithei cih ahi diam?\nThursday ni in, Bartimaeus pen cilehsa leh kha mittawtnapan a kisuahtak phetin khuamu a, Jerusalem dong Zeisu’ nung zuipah cihthu sinzo uhhi. Hih lampi tungah Siapipa’ pilkammalte nisimin zaden hi. Tu’n Zeisu lim puanuam, a Kha diiknuam in ana semnuamta hi. Christ kiang Zuatna in “lawpna” acih mahbangin, Mualtung Thuhilhna sunga Zeisu kammal bangin a lawp ding banghangin kisam hiam?\nThursday dotna lungngai phakik dih in. Sia leh Pha koici khentel thei ding i hi hiam? Tua pilna i neihlel sangin, tua pilna tawh gamtatna in banghangin thupizaw thei hiam?\nZSL 7: Humpite Kua pan Vanmite Kua ah\nZSS 1: Laisimna pan Telcianna ah\nPrev post ZSL 5: ZEISU EITE’ SIAPIPA\nNext post ZSL 7: PILNA TAWH BIAKPIAKNA


url: =Zomi Cup Diary (31/01/2014)\nZomi Cup Diary (31/01/2014) Malaysia ah zingsang ak khuang zaak ding om takei leh hunlap lo leh aziakai cih bangte om ngei lo a, Zomi khempeuh a hunhun in kitho a na kisem ciatciat hi. Tua mah bangin ZOMI CUP kisuihna ding mun Klang tualpi (Cingkhup leh Ngambawm Tualpi) ah ZAM palai teng leh Volunteers te zong zingsang nai 6:30AM hong sat lian ciangin Zozumpi panin Car(Motaw neu) thum dim in zingsang nai 8:30AM alap dingin a kisam van teng tawh ka tai phei pah uh hi. Amun ka tun uciangin a paikhawm tektek Car Engine kibat loh man hiding hiam kei leh ka tuanpih teng aphual ka tung masapen uh a, ahizongin ko nunga hong tung Sya Hau Khai te zong a ziakai cihna hituan peuhmah lo hi. A phualah bawlung sui ding Zomi tangval tampi leh tha aguan ding nungak honkhat ko sangin na tung masa zawlai uh hi. Lungdam huai ka sa mahmah hi.\nTawmvei sung van teng lemtuah in ka buai khit uciangin Refree dingte zong hun ciangtan lianin hong tung uh a, nuam takin kimawl hunte ka kipan thei pah uh hi. Haksatna leh nawngkaina cihbangte om het lo a, Pasian hehpihna tawh guahzu meeikai cihte zong om het lo takpi hi. Ni bilbel ciangin satpi mah in hong sa hi. Ko nisa sesa nuaia ngawng-awh hawm teng bekin nisa alel ding ka kisak uleh tualpi nawla inn kilamte’ sunga tuivot sitset dawndawnte naleng inzong nisa in a kap khak lian loh hangin Kawllukhu mah na kaak veve uh hi. Bawlung suite siam man hiding hiam tuazah takin khualum in nisa mahmah taleh, puansilh sun teng khua-ul in kawtkim sakzo phial mah taleh mipi mit khempeuh in tualpi sunga bawlungsiam kipei thiangthiangte lam bek mah en uh a, aphun aciak kuamah om ngiat lo hi. Tua zah taka mite lunglutzia ka muh ciangin ka ngaihsutna khat hong vaakthap pak dihdih laizang a, hibangin ka ngaihsun hi “...hih tualpi sunga bawlung suih en teng khempeuh pen zingsang nai 2 :00AM huna Champion League kisuite en ding kicileh a ut vet lo tam mahmah ding uh hi. Ahizongin Zomi Cup sese ciangin hizah taka nisa nuaiah phun lo ciak lo a Zomite bawlung suih a et zawh uh pen Zomi a it man uleh a vei takpi man uh hi hamtang ding hi”. Tua ka ngaihsutna pen a kigenkhia lo mipite’ lungsim sungtawng a om thute hitakpi ahihman in ka lung hong nuamsak mahmah hi.\nHun man kuan nitaak nai 5:00PM pawl ciangin tualpi sunga bawlung suite sanga asiamzaw deuh tengin tualpi nawlah bawlung thum bang ka lek zialzial uh hi. Ko zong ZOMI CUP honpawi cianga Singapore Zomi Innkuante tawh a kidem dingte ka hi uh hi. Kamphatna tawh ci zaw ding hiam kheguh hek lianga tualpi nawlah bawlung tawh ka kipei zialzial keei sam uh hangin ko bawlungsuih hong en man kuamah om lo bilbel uh hi. Kei ka khawl khit ciangin Sya Hau Khai, Sya Joseph Mangsen leh Sya Mangpu in lungkia lo takin suisui lai teitei uh hi.


url: =White House pan theihhuai leh US gamsung thutuamtuam (August 13) :: ZOMI DAILY\nposted on 14 August 2020 at 9:56 pm Lomkholna: News, Thomasmung, USA, World\nCovid-19 Update XXVi: White House Press Briefing pan atheih huai thu pawlkhat leh tulai tak US sung thu tuamtuam te: (August 13, 2020)\n1) Pu Trump in Executive Orders 4 letmat thu:\nCoronavirus stimulus bill vai tawh kisai Democrats te tawh tuni ciang dong thu kimna ngah zo nailo uh ahih manin Pu Trump in agensa mah bangin August ni 8 ni in White House briefing abawl zawh lian ciang Executive order 4 sign thu hi. Hih executive orders teng pen nung CARES Act pan aki khanto (extend) kik vi ve ahi hi.\n– EO#1) Deferral of the payroll tax: Payroll tax tawh kisai executive order sign thu hi. Hih payroll tax order pen September 1 pan December 31 ni ciang kizang dingaa, nasepna pan kumkhat sung $100,000 pan anuai siah angah te, nipi khat $2000 pan anuai siah angah te bek in phattuamna ngah ding uh hi. Payroll tax cih pen i nasepna paycheck pan social security, medicare leh federal income tax te aading hong kidawk sum (tax) te ahi hi.\nTulai tak in nasem mi khat tung pan Social security aading I kha sum ii 6.2% leh Medicare aading 1.45% ta hong kidawk ahi hi. Hi te hong kidawk nawn kei leh i nasepna paycheck pan nasem mipi, adiak diak in middle income anei mipite khut sung sum lut hong tam tuam ding ahi hi. Ahih zongin Security tax pia nawn kei leng I pension (retirement) ciang I ngah kik ding sum kiam tuam ding ahih manin kipatau zel ahi hi.\n– EO#2) Federal Unemployment insurance benefit (FUI) extension: FUI pen ani kikhanto (extend) kik ta aa nipi khat $600 pan $400 ah kiam suk hi. Unemployment angah khempeuh in mai payment ah $400 ta hong lut kik ta ding ahih manin lungdam huai mahmah hi\n– EO#3) Extension of eviction moratoriums (Eviction protection): hih pen COVID-19 hang aa innsap leh inn man (Mortgate) pia zolo te a inntek te leh inn nei ten hawl khiat theih loh nang thukhun (law) abawl uh hi aa, ki extend kik ta ahih manin mi tampi in phattuamna, lungmuanna ngah ding uh ahi hi.\n– EO#4) Deferral of student loans (Student loan payment relief program): hih pen sangkah na ah student loan ala khempeuh in tukum bei dong interest piak loh ding leh payment piak loh ding thukhun hi aa, Cares act pan extension akibawl kik hi in student loan la khempeuh in phattuamna ngah ding uh ahi hi.\n2) White House Briefing pan new update pawlkhat:\n– President Trump in General Charles Brown, Jr. pen US Air Force Galkap mangpipa (chief of staff of the U.S. Air Force) dingin telkhia aa, kiciamna pen White House ah Vice-President Mike Pence in Pu Trump mai ah neih sak in, General pa in ama zat den Lai siangtho bu pen a Zi tawi sak in kiciam na nei hi. General Charles pen mivom te lak pan amasa pen Galkap mangpipa za anei masa pen ahi hi.\n– Pu Trump in abeisa kha 3 sung US gam ah 12 million nasep (jobs) kibehlap aa, July kha sung bek bek in 1.8 million nasep kibehlap hi ci in new briefing pan taangko khia hi. Mipi te i nasepna tek ah I zuat kik ding leh nasep (businesses) teng hon kik dingin Pu Trump in mipi te tung hanthotna nei hi.\n– Tennessee Valley Authority te in amau khut nuai aaom nasem tampi nasep pan khawl sak sawm aa, na sem atam zaw pen American te ahih manin Pu Trump in thu nei te kiang nasep khawl sak loh ding leh akhawlsa te zong nasep guat dingin thu piakna nei aa, Tennessee Valley Authority thu nei ten zong kua mah khawlsak lo uh ci in Pu Trump in new briefing ah genkhia hi. Pu Trump in US gam sung nasep teng pen American gammi te mah in sem ding cih policy a nei ahi hi.\n– Coronavirus stimulus package tawh kisai Democrats te ii bill sungah Coronavirus tawh akisai lo bill tampi kihel aa, tua sungah US gam sung illegal aa hong lut te sum piak ding leh thong sungaa om illegal immigrants te leh migilo tampi khahkhiat ding zong kihel aa, tua te pen Coronavirus tawh kisai het lo ahih manin ka thukim zo kei ding hi ci in Pu Trump in new briefing pan genkhia hi. Tua bek thamlo in K-12 schools sangnaupang te huh nading, nasep (businesses), hospital leh vaccines huhna ding, mipi te direct payment piak ding te zong Democrats te mah in block uh ci in genkhia hi.\n– Abeisa August 10 ni in White House ngei ah thau kikapna hangin Pu Trump in White House New briefing abawl lai tak in Secret service ten Pu Trump sam khia uh aa, tawmvei sung kemcing uh hi. White House paam lam aa Pensalvania lampi ngei ah migilo khat leh secret service te thau tawh kisap uh aa, tua kikapna ah secret service 2 leh migilo pa te nak liam mahmah uh in, zato tung uh ci hi.\nTua kikapna pen White House tawh kigamla lai ahih manin President Trump aading bangmah la huai lo hi ci in secret service lam pan gen uh hi. Tua zawh asawt lo in Pu Trump zong new briefing ah hong pai kik aa, secret service te tung alungdamna pulaak khia hi. US gam ah President leh kumpi ulian te acing ding in secret service te akikoih hi aa, tua secret service te pen leitungah amuanhuai pen te in akigen ahi hi.\n– Kum sim aa akinei gam 7 te kikhupna G7 summit pen US gam Camp David ah bawl dingaa akigeel pen COVID-19 hangin kibawl nawnlo phot ding hi ci in Pu Trump in genkhia hi. Hun ahoih leh tukum bei ma bawl ding geelna ka nei ci hi.\n– Pu Trump in Moderna company tawh coronavirus vaccine 100 million doses thoh khiat ding thu kimna kinei cih pulaak khia aa, tulai tak vaccine candidates 3 te final trials tung ta hi ci hi.\n– Democrats mayors leh governors te uk (control) na khua te ahi New York, Portland, Chicago leh Seattle khua te ah lungphona nei te suuk tek tek bek thamlo in kithahna, kibuluhna, inn halna tampi kimu mu lai ahih manin a uk mayors leh governors ten hoih tak a control dinguh ahi hi ci in Pu Trump in genkhia hi. Abeisa hun te ah zong mayors leh governors ten uk zo nawnlo uh ahih manin Federal Kumpi pan Federal Palik te kipai sak ahi hi.\n– Pu Trump in tu ciang ciang US ah COVID-19 testing abawl 66 million kipha ta aa, leitung gambup ah COVID-19 test abawl atam pen gam hi ci hi. India in 24 million COVID-19 test bawl ta aa, leitung gambup ah atam pen 2 na ahi hi ci hi.\n– White House Press Secretary Kayleigh McEnany in belh democrats lam pan alunggulh uh leh stimulus bill ding asawt loin kikup kikna kinei thei ding hi ci in tuni White House briefing pan genkhia hi. Russia te coronavirus vaccine tawh kisai Dr. Anthony Fauci gen dan mah mipi te aading muanhuai lo (safe lo) ahih manin US in belh mi 30,000 te tung sun in testing abawl khit zawh ciang bek I thohkhia pan ding hi ci hi.\n– Tulai tak leitung gambup ah coronavirus vaccine bawl zawh nang ahan ciam company 139 bang kiom aa, tua lak ah human trials abawl company 26 om hi. Vaccine Phase 3 na atung company 6 om ta aa, Phase 2 na atung company 4 om ta hi. Phase 3 na atung company te lak ah US gam pan Moderna leh Pfizer company, UK pan Astrazeneca company te leh China pan company 3 te kihel uh hi.\n– Russia President Putin in belh Russia gam in amasa pen coronavirus vaccine thoh khia ta ding cih gen aa, ahi zongin Phase 3 human trial zong tungzo nailo uh ahih manin ki um zolo hi ci uh hi. Dr. Scott Gottlieb, former commissioner of the US Food and Drug Administration in belh Russia te pen vaccine Phase 1 na bek tung pan uh aa, Phase 3 na atun nang uh kisam lai ahih manin President Putin taangko khiat pen up huai lo hi ci hi.\nPhase khat pan thum ciang pen mi tul tampi tung a sut khit zawh ciang mipi tung kihawmkhia ngam pan ding hi ci hi. US Health and Human Services Secretary Alex Azar in belh vaccine cih pen abawl masa cih te sangin mipite aading a muan huai ding leh a safe ding thupi zaw hi ci hi. President Trump in belh November kha US election ma in vaccine kithohkhia zo ding ci aa, ahi zongin mipli scientists tampi ten tukum bei ma in thoh khiat zawh nang kitel nailo hi ci uh hi.\n– World Health Organization (WHO) in Russia te coronavirus vaccine thoh khiat cih pen athu kicing lo ahih manin kisang zo nai lo ding hi ci hi. US mipil Dr. Anthony Fauci in zong Russia te ii vaccine thoh khia acih uh pen scientific dinmun lam pan hi thei nai lo aa, uphuai lo hi ci hi.\nFourth covronavirus stimulus bill tawh kisai Republicans, Democrats, leh White House kikal thukimna nei zo nai lo uh ahih manin kikhupna (negotiation) pen khawl phot uh hi. White House lam pan $1 trillion sungkhia uh aa, Democrats lam te gelna tawh $2 trillion kilamdang ahi hi. Treasury Secretary Steve Mnuchin in belh 1 trillion bek tawh kikhawl lo dingaa, akisap leh White House lam pan sum kikhan in thu kikupna kinei kik dingaa, tu nipi sung kinei thei kik ding hi ci in zani in genkhia hi. Senate Majority Leader Mitch McConnell in belh tu nipi sung senate te zum kikah suak ding aa, hih bill tawh kisai vote ding akisap leh zum akah lo senators teng nai 24 sung zum ah hong tun kik ding kisam ding hi ci hi.\nHih bill tawh kisai thukimna angah nailoh uh pen khat leh khat kimawh sak uh hi. Pu Mitch McConnell in belh bill pass nang hih zah asawtna pen Democrats Makai te hanghi ci hi. Democrats te thusunna bill sungah coronavirus tawh akisailo sum tampi kihel ahih manin Republicans leh White House lam pan thu kim zo nailo uh ahi hi. Pi Nancy in belh Republicans te mawhsak aa, ama proposal $2 trillion athukim uh leh kikupna (negotiation) kipan kik thei ding hi ci hi. Tua hi aa, tu ta dih in mipi te ngah ding $1200 direct payment cih te zong kitel nailo hong suak phot ahi hi.\n5) US ah Nipi 2 sung naupang 97000 te tung COVID-19 natna kilawh:\nUS gam sung state tampi te ah Sang pawl khat kihong kik aa, sangnaupang tampi COVID-19 natna kilawh gawp uh ci in new report pawlkhat in taangko khia uh hi. July kha bei nipi nih sungin naupang 97000 val natna kilawh (positive) uh aa, abei sa nipi nih sung COVID-19 pen naupang te lak ah 40% bang khang hi ci in American Academy of Pediatrics and the Children’s Hospital Association in genkhia hi.\nTukha sung sangte hong kihong lai leh naupang tampi tung natna kilawh thei ding hi ci in tua kipawlna in genkhia ahih manin Sangnaupang nei Nu leh Pa te kipatau mahmah hi. Georgia state sung aaom high school sang khat ah asang lutna kong (hallway) ah sangnaupang tampi social distancing zang lo in alut ziah ziah na uh maan (photo) social media tung hong kikhahkhia aa, tua ni in tua sang pan sangnaupang 9 ten COVID-19 natna ngah (positive) uh hi ci in sang principal in genkhia hi.\n6) US gam ah ni 17 sung COVID-19 natna ngah 4 million pan 5 million ah khangto:\nMipil experts te ii muh khiatna ah US gam sung ah COVID-19 natna 4million a om na pan ni 17 sung in 5 million ah khangto ci uh hi. Dr. William Schaffner, a professor of infectious diseases, Vanderbilt University ii genkhiatna abeisa hunte ah US gam sungah COVID-19 natna ngah ni 99 sung 1 million tungto aa, ni 43 sungin 2 million, ni 28 sungin 3 million, ni 15 sungin 4 million cih bangin tungto hi ci hi. Tu in zong ni 17 sungin natna ngah 5 million kitungto ta hi ci in genkhia uh hi.\n7) Geogia sang te ah COVID-19 natna kilawh gawp, sang pawlkhat kikhak kik:\nNung nipi sungin akihong kik Cherokee County School District, Georgia ah sangnaupang 37 students leh Sang Sia leh nasem 12 te tung COVID-19 natna kimu aa, Sanglam thu nei te buai mahmah uh hi ci hi. Tulai tak tua district sang te pan sangnaupang 826 leh sang ah nasem 42 te quarantine alut lai tak uh hi ci hi.\nCherokee County School District, Georgia sungaa om Etowah High School pen zani in kikhak kik ta hi. Tua High school pan sangnaupang 19 ten natna ngah uh aa, sangnaupang 294 te in quarantine abawl lai tak uh ahi hi. Adiak diak in sangnaupang te lak ah social distancing zang lo uh aa, pawlkhat te in maituam zong thuah nuamlo uh ahih manin hi zah akilawh hi ci uh hi.\n8)) California ah Covid-19 natna ngah sang tek tek:\nTulai tak US gam sungah California pen COVID-19 natna kilawh asang pen state in hong tung to ta hi. Zani (Tuesday) in nikhat sung bek bek natna ngah thak mi 12500 kibehlap aa, tu ciang ciang natna ngah mi 574,411 om ta hi ci in California state Department of Public Health in genkhia hi. Wordometers te report na ah pen California ah natna nei mi 585,718 pha ta aa, mi 10650 val si ta ci uh hi.\n9) Ohio public school te kihon kik ding dinmun:\nOhio public schools sang 325 districts te pan sangnaupang 500,000 te in-person in sangkah kik dinguh aa, Ohio state sangnaupang pha zah ii 38% bang pha ding hi ci in Ohio Gov. Mike DeWine in genkhia hi. Sang districts 55 pan sangnaupang 398000 te in online learning pan sangkah ding uh aa, state sangnaupang pha zah ii 25.6% pha hi ci hi. Sang districts 78 pan bangmah kiza nai lo ci hi.\n10) COVID-19 natna hangin Ui khat si:\nNorth Carolina ah COVID-19 hangin Ui khat amasa pen in si hi ci in North Carolina Department of Health and Human Services in taangko khia hi. Ui nei pa in a ui pen State Veterinary Hospital ah hong lak ciang COVID-19 natna symptoms lak ahih manin a test uh leh positive hi ci hi.\nTua Ui nei te ii innkuanpih te khat abeisa hun sungin COVID-19 natna nei (positive) aa, tua tung pan kilawh hiam cih akikan lai tak ahi hi. Abeisa hunt e ah COVID-19 natna pen mi te tung pan ganhing te tung kilawh lo hi ci in amuh khiat uh aa, tu aa thu piang abat leh ganhing tung zong kilawh thei ahi kha tam ci in bawlkhat ten ummah ta uh hi.\n11) WHO pan thu suah pawl khat:\nLeitungbup kipawlna khat ahi World Health Organization in tuni in anuai aa dan in thu suahna nei uh hi:\n– Leitung gambup ah Sang pawlkhat kihong ta aa, sangnaupang 800 million bangin a khut uh sil zo lo, sil theilo uh ahih manin COVID-19 natna kilawhna ding kipautau mahmah hi cih taangko khia uh hi.\n– Dr. Bruce Aylward, senior adviser to director-general of the World Health Organization in Russia te ii coronavirus vaccine tawh kisai pen thu leh la (information) te kicinglo takin kingahlo ahih manin vaccine tawh kisai WHO in thu kimpihna ki nei thei nailo ding hi ci hi. Russia te in vaccine phase clinical trial thum vei akisam pen akhat veina bek tung pan uh hi ci uh hi.\n– WHO in COVID-19 hangin leitung gambup ah kha khat sungin global economy $375 billion kisum hi ci uh hi. Hi bangin pai suak leh kum nih sung in global economy $12 trillion kisum thei ding hi ci hi.\n12) Johns Hopkins University & Medicines te report na tungtawn in August 12, 2020 ciang dong Leitung ah Covid-19 natna ngah mi 20,295,343 (20 million) pha ta in asi mi 741,423 pha ta hi. US gam ah natna ngah mi 5,141,208 (5.1 million) leh asi mi 164,537 pha ta hi. Zani bek bek in US ah COVID-19 hangin asi mi 1499 kibehlap hi.\nKawlgam ah natna ngah mi 360 pha ta in asi mi 6 om ta hi. US om ei Zomi te sungah zong Covid-19 anei tampi kibehlap toto lai a hih manin i om na ciat ah i kidawp ciat ding leh I innkuanpih te hoih tak I kepcing ciat nang thupi mahmah ding hi.\nNote: Zani tak ZNTV pan Lia Zo Bawi hong taangkoh khiat pawlkhat zong gawmkhawm in Lai tawh asim nuam te aading “news version” tawh kong suahsak kik ahi hi. Thomas On Sian Mung (Thomas Mung Guite) Washington D.C August 13, 2020 Momno Media & Museum\nPrevious: Pu Van Thio (Vice President 2) leh mipi kimuh khopna\nNext: Sia David Lah thongpan ki khahkhiata


url: =Directive – Disciple Kap Sian\nDisciple Kap Sian\nOfficial website of Disciple @ Sianpu\nDictatorship vs. Direct Supervision\nZomi sung ah a tamzaw in i theih khialh thu khat in “Dictatorship” cih leh “Democracy” kammalte ahi hi.\nKawlgam pen Democracy gam a hih himasak loh ban ah, Democracy tawh lampi hoih tak in ki ukkhakna nuai ah Zomi a tam zaw ki om khalo leh, i om zong in, ki telcian khinlo ahih man in eima theih sunsun ahi “Dictatorship” cih kammal te khong leh “Discrimination” cih ciang bek mah mikim in i lotngah hi.\nIthuakna lian leh, i tuah tam ahih man in na khempeuh i etna mit limlang pen eima thuak ngeina dan mah tawh ki tehkak in kimu ahi hi. (We see things as who we are, not really as what they are…) acih dan a hi hi. Mit limlang a bulhte in a muh thute ah a mitlimlang I tungtawn in a en, a mu uh ahi hi. Tua bang mah bang in leitung ah kua minam, kua gam hi ta leh amau background, amau ngeina, amau zia leh tong, amau tuahkhakthute (personal world view) ciat tawh thu a kimu ahi hi.\nI thuakan tam in, I tuah tam ahih man in na khempeuh ah, a diakdiak ki makaihna leh ki makaihzia-te ah eima lotngah pen leh theih pen, tuah mun pen ahi “Discrimination, Dictatorship” cih te I lungsim ah hong phawng masa pen pah hi.\nKhangluite in “Kaunei ki sungsia…” acih dank hat mah bang in kau nei khat pen mittang hah, a kampau tawh kithei veve hi. Ama hihna, ama background in a tawm, a tam (influence) nei veve hi.\nDictatorship cih leh democracy cih kammal pen ama hihna lian in a ki zat khak ngeilohna ah khangkhia, tua mun ah pilna siamna sin ihih man in a tawkheng tampi mah om lai hi. Gamdang I tun khit ciang zong tua I ngeina sa khat, I khanpih ngeinate, kiuknate, I zak zak kammalte pen I theihloh kikal in ki zongsang thei hi.\nNgeina leh tuah khak thu a ki bangle, gamdang, mundang I tun ciang leh kipawlna dang, minam dangte tawh I kithuah ciang in thu leh la khat peuhpeuh ah ki suang baih na lungsim a ki vomsa ahi hi. A diakdiak “discrimination, democracy, dictatorship…” tawh kisai kha thu leh late ah ki sensitive mahmah a, muhna pai khial baih, sawi tai baih mahmah hi.\nA tatak in eima tuakkhakna a tam luat man leh, a tawkheng, a dapphah sah khinlua ahih man in company, NGO, kipawlna khat peuh ah na I sep tak ciang in issue tampite ah ong ki simmawh, ong ki nengniam, galkap ukna tawh ong ki uk cih bang in ki phun ciak thei hi. A tatak in nasepna khat peuhpeuh ah pen tua zong na hi khin khollo thei hi. Eima tuahkhakthute tawh I tehkak man zong hi thei hi. Sep leh bawlna khat peuh ah tungsiahte (boss te) in direct supervision, direction ong piakna khat peuh pen ong simmah hi, ong ukcip nuam hi cih muhkhialhna kinei baih mahmah hi. A diakdiak in nasepna pawl khat (fast moving space) te ah tu a dan ngaihsutna a nei kha tampi ki om thei hi. Eima thuakna sate tungtawn tawh etkak in ahi ding zah, ahi zah sang in a uang zaw leh, muhkhialhna ong lut baih mahmahna pen eima thanemna zong na hi thei hi. I nehno na pen kamapu siamlahna, nasep dan siam nailohna, mite’ nuntakzia leh gamdang, namdangte ki vaipuakzia telnailoh man zong nahi thei hi.\nNasepna khat peuh ah experience tam a nei nailo ahih kei leh nidang a sep ngei nailoh nasepna thak I neih ciang in I tungsiahte (boss te) in ong simmawh, ong nengniam hi cih muhna uang tuang tak in ong lut baih mahmah a, ahih hang tua pen I tungsiahte in direct supervision ong nei, I sep dan leh sep zia ong gen khong na hi zaw thei hi.\nadmin Dictatorship, Directive\nDisciple Kap Sian is still waiting for you to join Twitter…\nA though on our people\nZomi minam a om masak man hi zaw hi\nTaang Sianpu on Numei Innluah za leh Pawlpi Upa\nIhsani on admin/functions.php on line 1001\nhttp://moneyandthebrain.com on Fireboard Full Page Width\nda on Zomi Social Network\nThanga Hatlang on Upcoming Zomi VCD\ndoes he exist\nfamily family trip\nlia zomi women\nPilna maw Hauhna\nVaphual Soup for the Soul\nzogam sianpu canaanland\nZomi National Flag\nzomi zogam sianpu zocia lia taang\nCopyright © 2018 Disciple Kap Sian.\tProudly powered by WordPress\t& The WP Theme by ceewp.com.


url: =Zomi Namni A Phawkhuai ~ Professor C. Thang Za Tuan :: ZOMI DAILY\nZomi Namni A Phawkhuai ~ Professor C. Thang Za Tuan\nposted on 4 February 2008 at 12:17 pm UTC+9:30 Lomkholna: Article, Thangzatuan, Zomi Nam Ni\nFebruary 20, 2002 ni pen Zomi namni kum 54 cinna hi t a hi. Ei Zogam khamtung ah atung nunung pawl, kum zalom 14 hun peka kipan in eimau Hausa leh Ukpite tawh limtak in ki-ukna a kician in I nei hi. Mikhang gamkek te in, Kawlgam hong uk khit ciangin ei Zogam pen kawlgam ii gam khat (province) in 1896 September kha in hong ciapteh sak in 1896 Chin Hills Regulation Act tawh I zatngei Ukpi ki-ukna mah hong zang paisuak sak uh hi.\nKawlgambuppi in 1948 kum in suahtakna I ngah kik in Parliamentary Democracy tawh ki-ukna hong kilaih ciangin ei Zogam ah zong Ukpi ngeina kizang nawnlo in Council kiteelna tawh kilaih hi. Tuabang hoih tak a kilaih nadingin ei Zomibup in Falam khua ah mihing Tulnga val kikhawm in thu khensat ni a hi February 20, 1948 pen Zominam ni ci in 1951 kum ciangin ki kipsak hi.\nZominamni hong tunsial in ngaih sut huai leh phawk huai a thupite lak ah thu nih om kasa hi. Tuate in Ei Zomi kithutuah nading leh khantoh masuan zawh nading cihte a hi hi. Nidang lai in Kikkoman hatsat manin khua kaht leh khua khat zong mindang pi kisa kha liang hi. Ih pau leh awkaihzia tawmtawm kilamdan manin mikhual in I kingaih sun kha liang hi. Tu in khat leh khat kipia, kikawm, kimu, semkhawm a I om ciangin midang sadang I hih het lohna kip hawk semsem in kitheih siam, kisansiam at hi hang.\n50 veina Zominamni Golden Jubilee Yangon ah a kibawl lai in Zomite khantohna ciaptehna Golden Jubilee Commemorative Magazine laibu limci mahmah khat hong bawl khia uh hi. 52 veina Zominamni bawl Yangon Commiteete in Zomi pianzia sutna, Ngeina, khantohna leh mailam ngimna ci in Myone buppi sagih in she in thukanna kieni a, tu in a laibu in Zominamni lap in hong suak khia t a hi. Tua aha thupi pen khat in ei Zomite Chin ci in Kawlgam, Vaigam ah hong kilawh hangin ei leh ei Zo, Lai, Cho, Sho, Yo, Yaw, Khu ci in Myone zui a I kilawh ngeingei pen phungpi khat, I pianna I Pu min kibang gegu pen lawhna leh ciaptehna kibang lo lel hi kha ding hi cih ciang kitungta hi.\nTu hun in Pilna, Siamna khangto mahmah in Kawlgam zong Kawlgam zong hong khangto t a hi. Kawlgam sung aom minam lak ah ei Zomite zong a tuantual I hih khak loh nading leh mailam ah kithutuak a, masuan zawh nading nakpi takin keelhaul, Zomi namni in phawk huai kasa mahmah hi.\nDeputy – Director General\nPrevious: Democracy leh tanh kikimna (Democracy and Equality) ~ Tual Khan Suan\nNext: Biography of Capt. Mang Tung Nung (1901-1968)


url: =Zogam, Zomi, Zolai, Zo ngeina – 3 :: ZOMI DAILY\nposted on 11 December 2014 at 2:11 pm Lomkholna: Article, Langkhankhai, ZomiTimes\nZomite in tulaitakin minamvai, Lailam leh Ngeina tawh kisai ah bangciang taktak akician dinmun itungta hiam cih thu khatvei kisitkik huai kasa hi. Zomi cih kammal in isi isa sung ah teeng a, ZOMI icihnak leh TAKHEH icih theihna in Zomi ihihna hong lak hi. Kuakua in Zomi cih om kei hong cita leh i’omna leh ihihna kitel mahmah hi. Ahi zongin pawlkhatte paulap leh ahimah ahi ZOMI tawh kisaiin Kawl kumpi zumte ah koici ciang igen ta hiam, bangci maban inei hiam, belhtaak ding mah ihi hiam, mite nopneh lel dinga om ihiam, khangnote leh maban limci aneite akhaktan hilel ding maw, ahihkei leh, lamhonna hizaw ding cih telmun om thei nailo ahih manin lamkalai a ading tawh kibangin\nkoizaw teel ding ihiam cih kician zo nailo hi. Minam makai, Pawlpi makai leh gam makai khat ihih leh, imite aa dingin lungmuan ngamna a’omzo ding hiam, nasep ipia ivaihawmsak zo ding hiam, lampi ihonsak zo ding hiam, pantah tawsawnna ineizo takpi ding hiam cih thute ngaihsunin Zomi maban leh mailam ding saupi khualin isep ding thupi hi. Tua hilopi uingol gamphut bangin geelna, ngimna, mahonsakna cihte om kei leh imipi muanna om thei tuanlo ding hi. ZOMI ciin kam dimdim igen bangin sumtha, thatang leh pilna siamna veina deihsakna tawh mapangin Zotate in hong lunggulh hi.\nTu ciangciang mipi muhna ah biakna lam hita leh, gamvai minamvai ah makaite muanlahna omlai hi cih mipi lungsim ngaihsutna akidot ciangin kitheithei hi. Biakna lam makaite in zong ZOMI cih min tawh koiciang itun hiam – tungsiah leh leitungbup tawh kizopna nei maw neilo, khangnote aa dingin maban limci om maw omlo, panmun kihawmkim maw khatlenih peuh in uksawm den, khangthakte deihna leh ngaihsutna la maw lalo – ama deihna bek Pasian Kha Siangtho hong theihsak hi ci a mipi leh nungzui makaite thu ngai maw ngailo cih tung ah mipi in lim ngaihsut ta hi. Pawlpi pawlkhat ah makaite leh anungzuite tong 3000 sangin kigamlazaw lai uh a, alianpente zong kumpi kisa liang bang omin hitepawl panmun pia ngeilo ding ciin ahagawigawi – Galkap kumpi sangin akiihtak huaizaw makai om thei hi.\nGamvai leh minamvai ah zong tulaitak makaite leh khangthakte kituakzo taktaklo ihitam ciin angaihsun om hi. Khanglui makaite in makai muanhuai ding pantah hetlo phial uhi ciin kigen hi. ZOMI agum asihpih ngam ding khangthak Zomi makaite sung ah Law – upadi lam ah ilapsangte PhD zo or asin i’om ta hiam? Biakna lam ah PhD tampi i’omtei hangin leitung pilna lam ah minam dangte bangin panmun lenkim thei ding omlo hileng kilawm hi. Tua bang kawmkal ah imimuante in Zomi Om Kei – Eimi bek om cih kammal khawng izak lailai ciangin akoici ihiam cih lungngaih huai hi.\nPrevious: Cimphawng simding ~ Sermon leh Meh\nNext: National Education law etna ~ Zomi Times


url: =Siampi maw Pastor? ~ Lian Muan Kim :: ZOMI DAILY\nposted on 16 October 2017 at 9:13 pm UTC+9:30 Lomkholna: Article, Biakna, Lianmuankim\n1) Ordination kipiakna pen siampizaa kipiakna, ahih kei leh siampi suahna kisa kha hi. Ordination cih kammal pen Latin kam ‘ordo’ pan hi-a, ‘seh,’ ‘koih’ cihna ahi hi. LST sungah Zeisu in a nungzuite paikhia-a gah hoih a gah na ding uh a sehna (John 15:16),pawlpi sungah upa sem dingin mi 7-te a sehna uh (Acts 6:3), Egypt gam makai dingin Joseph a kisehna (7:10), pawlpi makai ding seh in, ci-a Paul in Titus a sawlna (Tit 1:5), Thuciam lui hun lai-in biakna nasem dingin siampite a kisehna (Heb 5:1), cihte kimu thei hi.\n‘Seh’ cih kammal ahih lian loh hangin mission kuan dingin teelkhia (Acts 13:2), pawlpi sunga nasem dingin lu tungah khut nga (1 Tim 4:14), cihte zong kimu thei-a, pawlpi nasem dingin lu tungah khut nga ziauziau lo ding (1 Tim 5:22), cih zong kimu thei hi. Tua hi-a, ‘seh’ cih kammal lian sangin a thu thupi zaw a, Pasian nasemte kisehna, kiteel khiatna, Pasian sap mite mipi mai ah kipsakna, cih a thupi ahi hi. Tua ahih manin ‘ordination’ pen Pasian teelsate kipsakna hi lel a, ‘zaa khanna’ hilo-in panmun kilaihna zong hilo hi.\nA dahhuai simsim thu khat ah Reverend sia a omloh manin (siampizaa ngah I omloh man) pawlpi pawlkhat in nekkhawm i ne kei a, i nek phial le zong Reverend sia khatpeuh hong zin zawh ni bek-in ne ihih manin kha 6 khatvei maw, kum khat khatvei maw, khawng bek nekkhawm kine kha thei hi (‘Reverend’ zong Latin kam ‘revereri’ pan hi-a, ‘zahtak,’ ‘zahtak huai’ cihna). LST in nekkhawm pen i nek zelzel, i nek mun sim pian dingin hong gen hi (1 Cor 11:25, 26).\nA tawmpen kha khat khatvei peuhmah hi leh maw! Lengla siate in nekkhawm hong piak ding uh sangin khuatual pawlpi siapa, tua pawlpi sunga kha tawh a kidim, a picing khatpeuh ih nekkhawm piakna zong LST tawh kituak zaw lai hi. Banghang hiam cihleh khuatual pawlpi pen tua pawlpi ah thunei pen hipah a, mipite in sia-a a zat pen uh zong tua pawlpi aa dingin a kilawm pen, nekkhawm pia dinga a kilawm pen ahi hi. I pawlpi siapa sangin a pua lam pana hong pai sia khatpeuh thupisak zaw kha mawkmawk kei ni.\nAD 70 kum-a kipan Jerusalem biakinnpi a om nawnloh zah khatin siampi zong om nawnlo a, biakna nasem Levi-te, cih zong om nawn lo hi. Biakinnpi a om nawnloh khit nungsang Biakinnpi sunga nasep teng leh nasem teng zong a kisam nawnlo ahi hi. A om lai phial uh hi mah le zong Judahte ngeina tawh a kalsuan suaksuak uh ahih manin pawlpi tawh kisai kha vetlo hi. Pawlpi pen AD 30 khawnga kipan hi-in, a diakdiakin sawltakpite le Zeisu sanggamte in makaih uh hi – pastor sem uh, cih ding hi mai hi.\nAD 70 ma-in mun tampi, gam tampi ah pawlpi tampi kiphut khin a, tua pawlpite ah pastor zong om khin hi. Gtn: Crete tuikulh-a pawlpi tuamtuamte ah Titus makaihna tawh pastor a kikoih pen AD 65 ma hi limlim hi. Paul pen AD 70 ma-a si hi a, a sihma-in ama tungtawn-a piang pawlpite in pastor nei kim khin uh hi. Piangthakte in a citpiaknate uh pawlpi ah pia uh a (Zeisu hong paikik dong), Judahte in bel a sehsuah/sawm-a khat uh biakinnpi ah piapia lai uh hi (AD 70 dong). Tua hi-a, pastor le siampi pen kisai vetlo ahihna kimu thei hi.\nAaron leh a suan a khak (Exo 28:1, 44; 30:30)\nSiampi khempeuh Levi mi, levi khempeuh siampi hi khin tuanlo\npasal hi hamtang ding (Exo 28:1)\nkum 30 pan 50 kikal hi ding (Num 4:3)\npoina hemna neilo ding (Lev 21:16-23)\nHoih tak-a zi nei hi ding (Lev 21:9, 14)\nNumei kizuak tenpih lo ding\nNuthawi tenpih lo ding\nSiampi khatpeuh ih meigong ahih kei leh meigong tenpih theilo\nSiampi lianpa in ama minam, nungak bit bek tenpih thei ding\nDamlohna neilo ding (gtn: phaknatna, Lev 22:3-9\nKhamul heuhlo ding, sam heuh ding (aih hang meet lo ding, Eze 4:20; Lev 21:5)\npuan hoihtak-a silh sitset ding (Exo 28:1-4; Eze 44:17-19)\nPasian thu/thukham hilh ding (Lev 10:8-11)\nMi kitawngte thu khen ding (Deu 21:5)\nGangawh biakpiakna pia ding (Exo 29:38-42)\nMi siang mi nin sit ding (Lev 13-15)\nPaknamtui hal ding (Exo 30:7-8)\nMipite thupha pia ding (Num 6:22-27)\nPasian thupha pia/phat ding (Deu 10:8)\nBiakbuuk keem ding (Num 3:38; 4; 16)\nBiaknatau keem ding (Lev 6:8-13)\nBiakbuuk sunga khuaimeivak le anlumte keem ding (Lev 24:1-9)\nBiaknataute ah meei mitsak ngeilo (Lev 6; 12-13)\nPengkul mut (Num 10:1-10)\nLevi-te tunga a piakte uh pen biakbuk kepna (biakbuk lamna, puahna, tuahna,ctp.), biakbuk sunga a nasepna uh leh biakbuk sunga van siangthote hoih tak-a a kepna dingun kizang hi (Deu 18:21-24). Tua banah Levi-te nangawn in amau sawm-a khat ngah sung panin sawm-a khat mah khenkhia uh a, siampite pia lai uh hi (Deu 18:25-32; Mal 1:6-14). Tua hi-a, siampite longal in sehsuah pia tangtang uh hi.\nMipite in siampite le Levi-te nek ding, biakbuk tawh kisai-a zat ding, leh meigong tagah pemta-te aa dingin a neih khempeuh uh pan 23% bang pia uh a, Levi mite in amau tunga kipia sawm-a khat lak pan siampite aa dingin sawm-a khat mah piasawn lai uh hi. Zeisu hong sihma-in mite in 23% bang pia uh ahih leh hehpihna hun-a nungta, ei thu-umte in tua sangin tawmzawsak sam ding i hia!\nAhih kei leh gankhawi in a nawi a nelo kua om ahi hiam … Moses thukham sungah, Bawngtal in buh a cil laitak in a muuk hencipsak kei in, ci in a kigelh hi. Pasian in hih thu ah bawngte a cih nopna ahi hiam? Ahih keileh eite hong gennopna ahi hiam? A taktak in eite aa dingin a kigelh ahi hi. Lokhopa in lametna tawh lokho a, lametna tawh buh a cilpa in zong a lamet pen a ngah theih nadingin buh a cil ahi hi. Note aa dingin khalam thu khaicite hong vawh khin ka hih manun note tung panin leitung nate ka ngah uh hangin lianlua ding ahi hiam…\nTuamah bangin lungdamna thu a tangkote in lungdamna thu mah kivakna in nei uh hen ci in Topa in thu hong pia zo hi. (1 Cor 9:7-11,14). Pasian thu a kihilh mipa in a hilh mipa tawh na hoih a neih khempeuh zangkhawm tahen (Gal 6:6). Tu in, sanggamte aw, note lakah nasep a hahkatte le Topa sungah note hong makaih a, thu hong hilh mite na zahtak nadingun kong thum uh hi. Amaute nasepna hangin itna tawh na thupi ngaihsut mahmah un (1 Thess 5:12-13a).\nUpate le pawlpi mite aw, i pastor-te hoih tak i et mateng Pasian thu a mang nailo ihi hi. Pastor-te in zong i sep ding teng hoihtak i zawh kei leh a zumhuai ahi hi. Thuman ding haksa sa kei ni. Sumpi khawng it tentan se dah ni. Sumpi it tentan-a, pastor-te khasum khan ding khawng haksa a sate pen piakkhiatna a hat pawl hi khollo zaw uh hi. Nang sum na it leh phamawh kei.\nNangma neihsa ci ni. Ahi zongin banghangin pawlpi siate in nang hangin gilkial lawh liang ding uh ahi hiam? Pasian sum Pasian nasepna-a zat ding hi-a, bank khawnga koih euau ding hi masa lo hi. Biakinn sangin siate thupi zaw a, inn le lo sangin nuntakna thupi zaw hi. Judahte in siampite a vaak mah bangun pawlpite in i pastor-te vaak ni. Vaak nuam limlim peuh le hang Pasian in hong vaakzo sak ding hi. Dr. Lian Muan Kim, Ph.D\nPrevious: USA, California gamsung meikang hangin asi mi 40 phatota\nNext: Zomi te’n maikum aa ding ngimna neihding hanthawnna


url: =Khethum Anei Thuk – Politics :: ZOMI DAILY\nKhethum Anei Thuk – Politics\nposted on 8 December 2014 at 10:39 am Lomkholna: Article, Dalsianhung\nGam khangto te ah electric zangin an kihuan mah taleh tuciang dongin Zogam ah singkhuah mah kizangin Thuk tungah an le tui kihuan lai dinmun tawh i khuasa hi. Singkhuah tawh an ihuan theihna dingin Thuk kisam hamtang hi. Thuk in khuam/khe 3 nei hamtang hi. Khe khat bek anei Thuk om ngeilo hi. Khe khat le nih bek tawh Thuk ding theilo a, khe thum pan atungsiah bek tawh Thuk dingtang theibek hi.\nTua mah bangin mihing nuntakna ah zong, leitung ah kiptak a idinkip zawh nadingin dinmun thum kalkak in kalsuan kul a, tua dinmun thum pen gawmkhawm thei a nuntak pihna in alawhcing khuasakzia hong piangsak hi. Ei Zomi sungah dinmun khat bek kalkak ihih manin, i khuasak zia ah kiptak zolo in hoizel pukzel sawizel cih bangin ki om hi. Dinmun thum in nek zonna, gam-le-nam leh Biakna cihte ahihi.\n1. Nek Zonna:\nMinam-le-gam vai leh Biakna vai tawh kisai kilkel lo in nek zonna sum khuambul ineih loh manin, Zomite khantohna ah ki tuantual mahmah a, namdangte kiban zolo hi. Minam nasem ihi-a, Biakna nasem ihi zongin nek zonna sum khuambul pen atuam in neihkul hi. Cih nopna ah Pasian nasem khat in Pawlpi sung pan kipia khasum leh love give bek ngak in anuntak pen Pawlpi sila tawh kibang a, nasepna tangzai hetlo hi.\n2. Gam le Nam:\nMihing khat a ipian nak leh gam le minam kician neih kul hi. Gam makai ihi-a, minam makai ihi zongin,nek zonna sum khuambul pen ei-le-ei in neihzawh ding kisam hi. Kumpi sunga khasum bek ingak tak ciangin kumpi sila kisuak a, nasepna tangzai theilo hi. Minam vaibel gen navet omlo hi. Tulaitak i theihtek minam kipawlna ahi, ZCD Party, GZA, LZI, WZC leh Zomi kipawlna tuamtuam ah makai ten khasum asang uhhiam?\nLeitungah mihing khat a piang mikhat in biakna kiplet khat neihloh phamawh hi. Biakna sungah makai te haksatna bulpi pen in sum khuambul ahihi. Pasian nasem ten sum khuambul neilo in, Pawlpi sung pan kizek khasum le love give bek hong nuntak pih tak uh ciangin, tua budget in innkuan khat nuntakna piangsak zolo hi. A tuam in sum khuambul neih zawh ding akisapna hih mun ah kilang khia hi.\nSum khuambup i cih ciangin khasum agen ihi kei a, ei leh ei-a dinzawhna sumlut (income) agen nuam ihihi. Kumpi nasem, Biakna nasem leh minam le gam nasem tenzong amau leh amau nuntak khop piangsakzo sum khuambul neih kul a, kumpi sung pan kingah khasum bek ngak ding hilo hi. Khasum bek ingak ciangin eibek zattawm dingzong kicinglo ahih manin, i nasepzia tangzai thei vetlo hi.\nGentehna in, Bishop Felix Lian Khen Thang pen full time a biakna nasem ahih manin, biakna sungtawh kisai vetlo investment khat Ansai or Niangtui sai cihbang bawlzo hileh biakna sunga kiciangtan budget zat kullo in, minam adingin apilna bek hilo in, aneihsa tawh zong ma hongpang zo dinghi. Gentehna-a i genpak hilel hi. Tel ciat ni maw.\nGentehna in, Dr. Hau Za Cin bangin Singapore Dollar 24,000 bang khasum sang hi. Khasum bek asih dongin neksawm ding hilo a, apualam ah investment khatpeuh atuam a bawltheih ding kisam hi. Nasepna pan khawl dingin Business kipan ding cihna hilo zaw in, anasep kawmkawm mah in apualam ah private business khat neih zawh kul hi.\nGentehna in, Evan. Lang Do Khup bang enlehang Pasian nasem khat mah ahihi. Tua kawm mah in financial Service ahi, Video Cameraman, Editing Video leh Music Studio service cih bangte nasep in nei ahih manin, Biakna nasem ahih zenzen hangin, private income kician pen ama adingin sum khuambul aneizo khat hongsuak hi.\nNek zonna ngiat Business bek nuntak pih a nasem ngiatngiat tenzong, i ngah sum pen tags piak tangtang ding kisam hi. Goverment tags apiak kul mah bangin, minam kipawlna leh biakna dalsianhungpawlpi ah tags manman in piak kul hi. Biakna kipawlna leh minam kipawlna ah milip in tags dik tak ipiak zawh ciangin, kipawlna inzong sum khuambul tawphah in na hong semzo pan ding ahihi.\nTua ahih manin, nek zonna, gam le nam leh biakna cih thuthum pen khethum nei Thuk mah tawh akibang hi a, tua teng kalkak a nuntak ding ahihi. Minam kipawlna hong picin nadingin tangpi tangta in tags manman in ipiak zawh ding kisam a, Biakna pawlpi kimakaih zia alawhcin theih nadingin zong tangpi tangta mah in 10% mantak in piak kul hi. Aneu pen pan alian pen dongin ma pankhop ding kisam hi.\nPrevious: Tangval Val le Nungak Val ~ Khat Thang\nNext: Asiangtho kiteenna Canonical Form\nItna Nithak ~ Khaibawi\nRSC mankhin, DHS angak te ading theihhuai\nTedim khuapi huampen Chin State gambup pan a khangtopen cihtheih\nYangon ah Zomi tangval khat kithat (Tg. Kam Gin Mung, Tuithang)\nMakaihzia nam 5 te ~ Rev. John T Hum


url: =Kawlgam kikhel takpi hiam? - TUNGZANG NEWS\nKawlgam kikhel takpi hiam?\nKawlgam khantoh nang leh kikhel nang puahphat nate Thein Sein kumpi in mitphial lak bang in nasia tak in hong bawl uh a, thangah huai thei mahmah hi. Democracy ki-ukzia kilam thak na ding leh democracy tawh kalsuan zia te akician in zuih theihna ding in Sweden gam a om, Institute for Democracy and Electoral Assistance te zong Hluttaw ah, February 2012 sung in sam uhhi. Kawlgam democracy picing tak in a kalsuan theihnang ngaihsutna leh lamlakna te ngen uhhhi. IDEA pan secretary-general Vidar Helgesen genna ah, kawlgam hibang in kongkhak hong hon uh leh, democracy deihna takpi tawh hongsap na te uh kipak ung, zong lamdang saphial ing ci in gen hi. February khasung mah in Kawlgam kumpi leiba, $11 billion, te zong mipi theihding in hong gen uhhi. Tua ban ah hunkhat lai in, gennop khat peuh zong akigen ngam lo Kawlgam ah, "Media Law" thak bawl ding ci in Hluttaw in geelna nei a, ASEAN gamlak pan asuakta pen gamkhat hi ding ci in gen uhhi. Hi tawh kizui in IT lam ahi internet leh cell-phones te a khantoh nang nasia takin hanciam san mahmah uhhi.


url: =Muvanlai leh Ak thu :: ZOMI DAILY\nposted on 29 April 2015 at 11:58 pm Lomkholna: Article, Thawntuang\nPasal khat Sabeng in gam sungah pai hi. Gam sungah Muvanlai a tui tang khat mu in pua aa, inn a tunteh Aktui lak ah koih in, Aktui te tawh hong keuh khawm sak hi. Muvanlai ahih hangin amah Ak kisa lel hi. Akno te tat dandan in gamta hi. Kha 6 a phak ciangin Muvanlai Ak pen golzaw hi. Khatvei a lawm Akno te tawh an zong dingin kuan khia uhhi. Muvanlai Ak in vantung lam a et leh vantungah Muvanlai tanglo in aom mu hi. Muvanlai ak in Muvanlai ahih lam theilo in a lawm Akno te kiangah hua bang ahia ci-in dong hi.\nAkno penin hua pen Vasa te Kumpi muvanlai hi cihi. Amah pen vantung sangpi ah lengto thei in tua lai panin ei Akno te hong mu thei ban-ah ganhing Gul khawng, ei akno te zong hong ne thei hi cihi. Ak pen Pi guk (6′) tung leng ngeilo ahih manin tua Muvanlai no inzong Pi guk tung a leng thei dingin ki ngaihsunlo hi. Amah leh amah ki tel hileh Muvanlai ahih manin vansang dawndong a leng thei ding ahihi. Ei leh ei ih ki telloh manin sangpi a ki tung zolo hi thei ahih lam hong musak hi.\nSangpi a leng thei ding dinmun leh gam ah Zomite ih om hangin Akno te lungsim danin sangpi a lengzolo dingin ki ngaihsun khat thei hihang. Pasian in sangpi lenzawhna ding gam leh nuntakna tha hong pia khin hilo ahih hiam? Khangno laisin laite aw lungneu peuhmah kei un. Sangpi lenzawhna ding dinmun leh laite sin hilo na hihiam? Nupi Papite aw…ih tate Sangpi a len zawhna ding gam-ah om hilo ahihiam? Thupha piapia in Thalak pih ni. Zingsang sangkah a pai ding simin na khut a lu tungah nga in Thungetsak dingleh Thupha piak ding haksa sa ken. Nang dinmun niam kisa lo na hiam? Niam ih ki sakleh ih pattah theih ding Tate om hilo ahih hiam?(heh dektak mawk ing ee).\nKhanggui ki zom pai suak mipil ulian tam hetlo hi. A hanciam mite Pasian in tonpih hilo ahihiam? Ta te tawh hun ngah ngeilo liangin na sem kha ken. Ta te in Nu leh Pa aw…na hun minute 30 bekbek nong piazo ding hiam? Hong cih hun om kha thei hi. Nang tawh hun nuam Ta te\nin zangh khawmnuam hi. Pilna zongin pilna in mite pilsak ahih manin Thupha a bawlbawl hilo hiam? Na theihna sunsun cilbawl ken. Sangpi lenpih zawh sawm in. Sangpi na tunzawh sawmleh Pasian tawh ki zopna a hoih semsem kul masa hi. Pasian in Sangpi lenna ding din mun ah hong tung sak bek hilo matutna hong pia nuamlai hi. Jesus na mangilh hunhun in lungneu na, lung kiatna tawh na ki dim dinga Satan a nuih maisak na hihi.\nHih tangthu ka zakna tung tawn panin Zomite tungah tangko khiat nopna hong suak lua hi. Pawl khat thalak khop ding kong tangko khiat thute a hoihlam in na simsak un. Thumanpha ahih nakleh a im cip theilo pa hi cih hong na ciamteh un. Lungdam.\nPrevious: Tulaai Leitung Thuthang Tuamtuam Updates April 29, 2015\nNext: Thupulakna: Zomi Innkuan TN Lungdamna tawh kimuak hi\nZYA Weekly News :: 22 August 2014\nAcimsa Japan khuasung lamzikpi cipkiksawm leuleu ~ ZD\nHallo Zogam – 6 ~ T. Sawm Lian\nLup hunman leh ihmut cimnapi in ihmut asuakden banghang hiding hiam?